KENKAN WƆ Afrikaans Albanian Alur American Sign Language Amharic Arabic Argentinean Sign Language Armenian Australian Sign Language Austrian Sign Language Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belgian French Sign Language Belize Kriol Bengali Bicol Bislama Bolivian Sign Language Brazilian Sign Language British Sign Language Bulgarian Cambodian Catalan Cebuano Changana (Mozambique) Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chol Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Dangme Danish Drehu Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Icelandic Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kabiye Kannada Karen (S'gaw) Kazakh Kenyan Sign Language Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Kongo Korean Korean Sign Language Krio Kwangali Kwanyama Laotian Latvian Lingala Lithuanian Luganda Lunda Luo Luvale Macedonian Macua Madagascar Sign Language Malagasy Malay Malayalam Malaysian Sign Language Maltese Mambwe-Lungu Marathi Marshallese Maya Mexican Sign Language Moore Mozambican Sign Language Myanmar Ndau Ndebele Ndebele (Zimbabwe) Nepali New Zealand Sign Language Nias Nicaraguan Sign Language Nigerian Sign Language Norwegian Nyaneka Nyungwe Nzema Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Salvadoran Sign Language Samoan Sango Sateré-Mawé Sena Sepedi Sepulana Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovak Sign Language Slovenian Slovenian Sign Language Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tiv Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzotzil Ukrainian Umbundu Urdu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xavante Xhosa Yoruba Zambian Sign Language Zapotec (Isthmus) Zimbabwe Sign Language Zulu\nTesalonikafo Nhoma a Edi Kan 2:1-20\nƆsom adwuma a Paul yɛe wɔ Tesalonika (1-12)\nTesalonikafo gyee Onyankopɔn asɛm no (13-16)\nNá Paul ani agyina Tesalonikafo no; na ɔpɛ sɛ ohu wɔn (17-20)\n2 Anuanom, mo ara munim paa sɛ mo nkyɛn a yɛbae no anyɛ ɔkwa.+ 2 Na sɛnea munim no, mfiase no, yehuu amane, na wotwaa yɛn adapaa wɔ Filipi.+ Nanso, yɛn Nyankopɔn ma yenyaa akokoduru de kaa Onyankopɔn asɛmpa+ no kyerɛɛ mo wɔ ɔsɔretia pii mu.* 3 Na afotu a yɛde ma no, emfi atosɛm anaa ade a ɛho ntew mu, na ennyina nnaadaa so. 4 Mmom, esiane sɛ Onyankopɔn agye yɛn atom sɛ yɛfata sɛ ɔde asɛmpa no hyɛ yɛn nsa nti, yɛkasa a, yɛmfa nsɔ nnipa ani, na mmom yɛkasa de sɔ Onyankopɔn a ɔhwehwɛ yɛn koma mu+ no ani. 5 Nokwasɛm ne sɛ, munim sɛ yɛanka adɛfɛdɛfɛsɛm da, na yɛamfa nyansakwan so annidi mo ho da;+ Onyankopɔn ne ɔdansefo! 6 Saa ara nso na yɛnhwehwɛ nnipa anim anuonyam mfi mo hɔ anaa nkurɔfo nkyɛn. Ɛwom, esiane sɛ yɛyɛ Kristo asomafo nti, anka yebetumi de ɛka kɛse ato mo so.+ 7 Nanso, bere a yɛwɔ mo nkyɛn no, yɛyɛɛ mo brɛbrɛ sɛnea ɔbaatan korɔkorɔ ɔno ara ne mma no.* 8 Esiane sɛ na yɛpɛ mo asɛm paa nti, yɛyeree yɛn ho* kaa Onyankopɔn asɛmpa no kyerɛɛ mo. Ɛnyɛ ɛno nko, na mmom yekum yɛn ho* nso maa mo,+ efisɛ na yɛdɔ mo paa.+ 9 Anuanom, yegye di paa sɛ mokae yɛn adwumaden ne yɛn brɛ. Bere a yɛreka Onyankopɔn asɛmpa no akyerɛ mo no, yɛyɛɛ adwuma awia ne anadwo, sɛnea ɛbɛyɛ a yɛremfa ɛka kɛse nto mo mu biara so.+ 10 Mudi ho adanse, na Onyankopɔn nso di ho adanse sɛ, yɛyɛɛ anokwafo ne atreneefo ne wɔn a wɔn ho nni asɛm maa mo a moyɛ gyidifo no. 11 Mo ara munim sɛ, yɛkɔɔ so tuu mo fo, yɛkyekyee mo werɛ, na yedii mo mu biara adanse+ sɛnea agya+ yɛ ne mma. 12 Yɛyɛɛ saa na ama moakɔ so anantew sɛnea ɛfata Onyankopɔn+ a ɔrefrɛ mo akɔ n’Ahenni+ ne n’anuonyam mu+ no. 13 Nokwarem no, ɛno nso nti na yɛda Onyankopɔn ase daa,+ efisɛ bere a mugyee Onyankopɔn asɛm a mote fii yɛn hɔ no, moannye no sɛ nnipa asɛm, na mmom mugyee no sɛnea ɛte ankasa, sɛ ɛyɛ Onyankopɔn asɛm, na ɛno nso na ɛyɛ adwuma wɔ mo a moyɛ gyidifo mu no. 14 Anuanom, musuasuaa Onyankopɔn asafo ahorow a ɛwɔ Kristo Yesu mu wɔ Yudea no, efisɛ muhuu amane wɔ mo ankasa mo manfo nsam,+ sɛnea wɔn nso rehu amane koro no ara bi wɔ Yudafo nsam no. 15 Saa Yudafo yi na wokum Awurade Yesu+ mpo ne adiyifo no, na wɔtan yɛn ani.+ Afei nso, wɔnsɔ Onyankopɔn ani, na nea wɔyɛ no mmoa onipa biara, 16 efisɛ wɔyɛ sɛ wobesiw yɛn kwan sɛnea ɛbɛyɛ a yɛrenkasa nkyerɛ amanaman mufo no mma wonnye wɔn nkwa.+ Bere a wɔreyɛ saa nyinaa, na wɔn bɔne redɔɔso. Na afei de, n’abufuw aba wɔn so.+ 17 Nanso anuanom, bere a yɛne mo ntam tetew bere tiaa bi (ɔhonam mu, ɛnyɛ yɛn koma mu) no, esiane sɛ na yɛn ani agyina mo paa nti, yɛbɔɔ yɛn ho mmɔden biara sɛ yebehu mo anim. 18 Ɛno nti, na yɛpɛ sɛ yɛba mo nkyɛn. Me Paul mpo de, mebɔɔ me ho mmɔden pɛnkoro ne ne mprenu so sɛ anka mɛba, nanso Satan siw yɛn kwan. 19 Na dɛn ne yɛn anidaso anaa yɛn anigye anaa yɛn abotiri a yɛde bɛhoahoa yɛn ho wɔ yɛn Awurade Yesu anim wɔ ne mmae mu? Ɛnyɛ mo?+ 20 Nokwasɛm ni, mone yɛn anuonyam ne yɛn anigye.\n^ Ebetumi nso akyerɛ, “ɔbrɛ pii mu.”\n^ Anaa “sɛnea ɔbaatan ani ku ɔno ara ne mma ho no.”\n^ Nt., “yɛn ani gyee ho.”\n^ Anaa “yɛde yɛn ankasa kra.”


Bible Mu Nsɛm Onyankopɔn Sɔ Abraham Gyidi Hwɛ - Yehowa Adansefo Intanɛt Dwumadibea\nWUTUMI hu nea Abraham reyɛ wɔ ha no? Okura sekan, na ɛte sɛ nea obekum ne ba no. Dɛn nti na ɔbɛyɛ saa? Nea edi kan no, ma yɛnhwɛ sɛnea Abraham ne Sara nyaa wɔn ba no.\nKae, Onyankopɔn hyɛɛ wɔn bɔ sɛ wobenya ɔba. Nanso na ɛte sɛ nea ɛrentumi nyɛ yiye, efisɛ na Abraham ne Sara anyin dodo. Nanso Abraham gye dii sɛ Onyankopɔn betumi ayɛ. Enti dɛn na ɛbae?\nOnyankopɔn de ne bɔhyɛ no mae no, afe twaam. Na, bere a Abraham dii mfe 100 na Sara dii mfe 90 no, wɔwoo ɔbabarima a wɔfrɛ no Isak. Na Onyankopɔn adi ne bɔhyɛ so!\nNanso bere a Isak nyinii no, Yehowa sɔɔ Abraham gyidi hwɛe. Ɔfrɛe: ‘Abraham!’ Na Abraham gyee so: ‘Mini!’ Afei Onyankopɔn kae sɛ: ‘Fa wo ba no, wo ba koro no, Isak, na kɔ bepɔw a mɛkyerɛ wo no so. Kum wo ba no wɔ hɔ na fa no bɔ afɔre.’\nHwɛ sɛnea saa asɛm no maa Abraham werɛ howee, efisɛ na ɔdɔ ne ba no yiye. Na kae, na Onyankopɔn ahyɛ bɔ sɛ Abraham mma bɛtra Kanaan asase so. Na sɛ Isak wu a ɛbɛyɛ dɛn na aba saa? Abraham ante ase, nanso otiee Onyankopɔn.\nBere a okoduu bepɔw no so no, Abraham kyekyeree Isak de no too afɔremuka a osii no so. Afei ɔtwee sekan no sɛ obekum ne ba no. Nanso ɛhɔ ara na Onyankopɔn bɔfo teɛɛm sɛ: ‘Abraham, Abraham!’ Na Abraham buae sɛ: ‘Mini!’\nOnyankopɔn kae sɛ: ‘Mfa wo nsa nka abofra no na nyɛ no hwee. Afei mahu sɛ wowɔ me mu gyidi, efisɛ woamfa wo ba no, wo ba koro no, ankame me.’\nHwɛ gyidi ara a na Abraham wɔ wɔ Onyankopɔn mu! Ogye dii sɛ biribiara nsõ Yehowa yɛ, ne sɛ Yehowa betumi anyan Isak mpo afi owu mu. Nanso na ɛnyɛ Onyankopɔn pɛ ne sɛ Abraham bekum Isak. Enti Onyankopɔn maa oguan bi bɛkaa wura bi a ɛwɔ hɔ mu, na ɔka kyerɛɛ Abraham sɛ ɔmfa no mmɔ afɔre mmom.\nƐbɔ bɛn na Onyankopɔn hyɛɛ Abraham, na ɔkwan bɛn so na Onyankopɔn dii ne bɔhyɛ so?\nSɛnea mfonini no kyerɛ no, ɔkwan bɛn so na Onyankopɔn sɔɔ Abraham gyidi hwɛe?\nƐwom sɛ Abraham ante nea Onyankopɔn se ɔnyɛ no ase de, nanso dɛn na ɔyɛe?\nBere a Abraham twee sekan no sɛ ɔrebekum ne ba no, dɛn na esii?\nNá Abraham gyidi a ɔwɔ wɔ Onyankopɔn mu yɛ den kodu he?\nDɛn na Onyankopɔn de maa Abraham sɛ ɔmfa mmɔ afɔre no, na ɔkwan bɛn so na ɔnam yɛɛ saa?\nKenkan Genesis 21:1-7.\nAdɛn nti na Abraham twaa ne ba no twetia da a ɛto so awotwe no? (Gen. 17:10-12; 21:4)\nKenkan Genesis 22:1-18.\nƆkwan bɛn so na Isak brɛɛ ne ho ase maa ne papa Abraham, na ɔkwan bɛn so na na ɛyɛ ade kɛse bi a ɛbɛba daakye ho sɛnkyerɛnne? (Gen. 22:7-9; 1 Kor. 5:7; Filip. 2:8, 9)


Yohane 15 | Intanɛt So Bible| Wiase Foforɔ Nkyerɛaseɛ\nYohane Kyerɛwtohɔ 15:1-27\nNokware bobe ho mfatoho no (1-10)\nƆmaa wɔn ahyɛde sɛ wɔnnodɔ wɔn ho sɛnea Kristo dɔɔ wɔn no (11-17)\n‘Obiara nni hɔ a ɔwɔ ɔdɔ kyɛn eyi’ (13)\nWiase no tan Yesu asuafo (18-27)\n15 “Mene nokware bobe no, na m’Agya ne okuafo no. 2 Nkorabata* biara a ɛwɔ me ho a ɛnsow aba no, oyi fi hɔ, na nkorabata* biara a ɛsow aba no de, oyiyi ho kama sɛnea ɛbɛyɛ a ebetumi asow aba pii.+ 3 Mo de, asɛm a maka akyerɛ mo no nti, mo ho atew dedaw.+ 4 Montena me mu, na me nso mɛtena mo mu. Nkorabata* no ara rentumi nsow aba gye sɛ ɛfam bobe no ho. Saa ara na mo nso, morentumi nsow aba gye sɛ motena me mu.+ 5 Mene bobe no, na mone nkorabata* no. Obiara a ɔtena me mu, na me nso metena ne mu no, ɔsow aba pii;+ efisɛ mokwati me a, morentumi nyɛ hwee. 6 Sɛ obi antena me mu a, wotwa no kyene te sɛ nkorabata,* na ewu. Na nnipa boaboa saa nkorabata* no ano kogu ogya mu ma ɛhyew. 7 Sɛ motena me mu, na me nsɛm tena mo mu a, mummisa biribiara a mopɛ, na mubenya.+ 8 Nea ɛhyɛ m’Agya anuonyam ne sɛ mobɛkɔ so asow aba pii, na moakyerɛ sɛ moyɛ m’asuafo.+ 9 Sɛnea Agya no dɔ me no,+ saa ara na me nso medɔ mo; montena me dɔ mu. 10 Sɛ mudi m’ahyɛde so a, mobɛtena me dɔ mu, sɛnea madi Agya no ahyɛde so na mete ne dɔ mu no. 11 “Maka eyinom akyerɛ mo, sɛnea ɛbɛyɛ a mubenya m’anigye no bi,* na mo ani agye aboro so.*+ 12 M’ahyɛde ne sɛ, monnodɔ mo ho sɛnea medɔ mo no.+ 13 Obiara nni hɔ a ɔwɔ ɔdɔ kyɛn obi a ɔde ne nkwa* to hɔ ma ne nnamfo.+ 14 Ahyɛde a mede rema mo no, sɛ mudi so a, na moyɛ me nnamfo.+ 15 Seesei memfrɛ mo nkoa bio, efisɛ akoa nnim nea ne wura yɛ. Mmom mefrɛ mo nnamfo, efisɛ nea mate afi m’Agya hɔ nyinaa, mama moahu. 16 Ɛnyɛ mo na muyii me, na mmom me na miyii mo. Miyii mo sɛ monkɔ, na monkɔ so ara nsow aba, na mo aba no ntena hɔ, sɛnea ɛbɛyɛ a biribiara a mubebisa Agya no wɔ me din mu no, ɔde bɛma mo.+ 17 “Merema mo ahyɛde yi, sɛnea ɛbɛyɛ a mobɛdodɔ mo ho.+ 18 Sɛ wiase no tan mo a, monkae sɛ, atan me ansa na ɛretan mo.+ 19 Sɛ moka wiase no ho a, anka mobɛyɛ wiase no dea, na wiase no bɛpɛ mo asɛm. Esiane sɛ monka wiase no ho,*+ na mayi mo afi wiase no mu nti, wiase no tan mo.+ 20 Monkae asɛm a meka kyerɛɛ mo no: Akoa nsen ne wura. Sɛ wɔatan m’ani a, mo nso wɔbɛtan mo ani;+ sɛ wɔadi m’asɛm so a, mo nso wobedi mo de so. 21 Na me din nti na wɔbɛyɛ eyinom nyinaa atia mo, efisɛ wonnim Nea ɔsomaa me no.+ 22 Sɛ mamma ammɛkasa ankyerɛ wɔn a, anka wonni bɔne ho fɔ.+ Nanso seesei de, wonni wɔn bɔne ho anoyi biara.+ 23 Obiara a ɔtan me no, ɔtan m’Agya nso.+ 24 Sɛ manyɛ nnwuma a obiara nyɛɛ bi da wɔ wɔn mu a, anka wonni bɔne ho fɔ.+ Nanso seesei wɔahu me, na wɔatan me ne m’Agya nyinaa. 25 Nanso ɛbaa saa, na ama asɛm a wɔakyerɛw wɔ wɔn Mmara mu yi aba mu. Ɛka sɛ: ‘Wɔtan me kwa.’+ 26 Sɛ ɔboafo a mɛsoma no afi Agya no nkyɛn no ba a, saa honhom no, nokware no honhom+ a efi Agya no hɔ no, ɔno na obedi me ho adanse;+ 27 na mo nso, ɛsɛ sɛ mudi me ho adanse,+ efisɛ mo ne me atena fi mfiase.\n^ Anaa “mmaa.”\n^ Anaa “sɛnea ɛbɛyɛ a m’anigye bɛtena mo mu.”\n^ Anaa “na mo anigye ayɛ ma.”\n^ Anaa “monyɛ wiase no fã.”


Ehia Sɛ Mmofra Hu Sɛ Ahosodi So Wɔ Mfaso\nDƐN NE AHOSODI?\nSɛ obi wɔ ahosodi a\nɔrepɛ biribi a, ɔmpere ne ho\notumi hyɛ ne ho so\nadwuma a n’ani nnye ho mpo, otumi yɛ wie\nɔde nea ohia to nkyɛn de afoforo de di kan\nADƐN NTI NA AHOSODI HO HIA?\nMmofra a wɔwɔ ahosodi pa ara no, sɛ wohyia sɔhwɛ a ɛbɛma wɔayɛ biribi bɔne a wɔn ani begye ho mpo a, wotumi ko tia. Nanso mmofra a wonni ahosodi papa no, ɛnyɛ den sɛ\nwɔbɛyɛ wɔn ade basabasa\nwɔbɛnom sigaret, wɔbɛwe nsã, anaa wɔbɛnom nnubɔne\nwobedi nnuan a ahoɔden nnim\nNhwehwɛmu bi kyerɛ sɛ, mmofra a wɔwɔ ahosodi no, sɛ wonyin a, wɔntaa nyareyare, wɔn ho ntaa nkyere wɔn sikasɛm mu, na wodi aban mmara so. Saa nhwehwɛmu no nti, Ɔbenfo Angela Duckworth a ɔwɔ Pennsylvania Sukuupɔn mu no kaa sɛ: “Ahosodi yɛ su a eye ma obiara.”\nSƐNEA WOBƐKYERƐ WO BA AHOSODI\nSua sɛ wobɛka dabi, na hwɛ sɛ worensesa w’ano.\nBIBLE MU AFOTUSƐM: ‘Ma wo Yiw nyɛ yiw, na wo Dabi nyɛ dabi.’—Mateo 5:37.\nSɛ mmofra repɛ biribi afi wɔn awofo hɔ, anaa wɔpɛ sɛ wɔyɛ biribi na awofo no amma wɔn kwan a, wotumi sũ yɛ dede. Wotumi mpo yɛ saa wɔ nnipa mu. Sɛ abofra bi yɛ saa na n’awofo de nea ɔrehwehwɛ no ma no, anaa wɔma no kwan ma ɔyɛ nea ɔpɛ a, daa ɔde sũ na ebegye ade.\nNanso sɛ abofra de sũ repɛ biribi afi n’awofo hɔ, na awofo no de wɔn nan si fam ka sɛ wɔremfa mma no a, ɛbɛma abofra no asua nokwasɛm yi: Ɛne sɛ, ɛnyɛ nea yɛpɛ nyinaa na yɛn nsa ka. Ɔbenfo David Walsh kyerɛwee sɛ: “Wobɛka sɛ nnipa a wonya nea wɔpɛ biara no ani gye, nanso nea ɛte ne sɛ, wɔn a wotumi hyɛ wɔn ho so no mmom na wɔwɔ anigye kɛse. Sɛ yɛma mmofra nya adwene sɛ nea wɔpɛ biara wɔn nsa betumi aka a, na yɛredi wɔn aborɔ.” *\nSɛ woma wo ba hu wɔ ne mmofraase pɛɛ sɛ ɛnyɛ nea ɔpɛ biara na ne nsa bɛka a, ɛbɛboa no ma wada ahosodi adi bere a wanyin no. Enti sɛ ɛkɔba sɛ wɔsɔ no hwɛ sɛ ɔnnom nnubɔne, ɔne obi a ɔnwaree no nna, anaa ɔnyɛ biribi a ebetumi apira ɔne afoforo a, ahosodi a wanya no bɛboa no ma wako atia sɔhwɛ ahorow a ɛte saa.\nBoa wo ba ma onhu sɛ nea ɔbɛyɛ biara obetwa so aba.\nBIBLE MU AFOTUSƐM: “Nea onipa gu no, ɛno ara na obetwa.”—Galatifo 6:7.\nBoa wo ba ma onhu sɛ biribiara a ɔbɛyɛ no, obenya so akatua. Enti sɛ ɔreyɛ biribi na wanhyɛ ne ho so a, asɛm bɛto no. Ebi ne sɛ, sɛ wo ba no bo taa fuw ntɛmntɛm a, nkurɔfo bɛtwe wɔn ho afi ne ho. Nanso sɛ obi hyɛ no abufuw na ɔhyɛ ne ho so anaa onya nneɛma ho abotare a, ɛbɛma nkurɔfo apɛ n’asɛm. Boa wo ba no ma ɔnte ase sɛ, sɛ ɔhyɛ ne ho so wɔ biribiara mu a, ebesi no yiye.\nKyerɛ wo ba no sɛ, yɛyɛ nea ehia ansa na yɛayɛ nea ɛfata.\nBIBLE MU AFOTUSƐM: ‘Mompɛɛpɛɛ mu nhu nneɛma a ehia koraa no.’—Filipifo 1:10.\nSɛ obi wɔ ahosodi a, ɛnyɛ sɛ ɔbɛtwe ne ho afi adebɔne ho kɛkɛ, mmom ɛboa no ma omia n’ani yɛ nneɛma a ehia a ebia anka n’ani nnye ho sɛ ɔbɛyɛ. Ɛsɛ sɛ wo ba no hu sɛ yɛyɛ nea ehia ansa na yɛayɛ nea ɛfata. Ɛho nhwɛso ne sɛ, ɛsɛ sɛ odi kan yɛ ne sukuu dwumadi a ɔde aba fie wie ansa na wakodi agorɔ.\nYɛ nhwɛso pa ma wo mma.\nBIBLE MU AFOTUSƐM: “Magyaw mo nhwɛsode sɛ sɛnea mayɛ mo no, mo nso monyɛ saa ara.”—Yohane 13:15.\nSɛ nneɛma hyɛ wo so a, sɛnea woyɛ w’ade no, wo ba no behu. Enti fa wo nhwɛso kyerɛ wo ba no sɛ, sɛ yɛhyɛ yɛn ho so a, nneɛma bɛkɔ yiye. Ɛho nhwɛso ne sɛ, sɛ wo ba no di mfomso a, ɛyɛ a wode abufuw na ɛteɛ no so, anaa wohyɛ wo ho so?\n^ nky. 20 Efi nhoma bi a wɔato din No: Why Kids—of All Ages—Need to Hear It and Ways Parents Can Say It.\nSɛ woma wo ba hu wɔ ne mmofraase pɛɛ sɛ ɛnyɛ nea ɔpɛ biara na ne nsa bɛka a, ɛbɛboa no ma wada ahosodi adi bere a wanyin no. Enti sɛ ɛkɔba sɛ wɔsɔ no hwɛ sɛ ɔnnom nnubɔne, anaa ɔnyɛ biribi a ebetumi apira ɔne afoforo a, ahosodi a wanya no bɛboa no ma wako atia sɔhwɛ ahorow a ɛte saa\nSɛ nneɛma hyɛ me so a, ɛyɛ a me ba no hu sɛ mitumi di ho dwuma a me bo mfuw anaa?\nSɛ ɔhaw bi sɔre a, meboa me ba no ma ohu nea enti a memfa abufuw nni ho dwuma anaa?\nMe ba no hu me sɛ meyɛ onipa bɛn? Meyɛ obi a me bo taa fuw ntɛmntɛm na me ho pere me wɔ nneɛma ho anaa? Anaa meyɛ obi a mehyɛ me ho so, na memfa abufuw nyɛ nneɛma?\n“Yɛanka ankyerɛ yɛn babea no sɛ ɛnsɛ sɛ ɔma ne bo fuw, nanso yɛma ohui sɛ, sɛ ne bo fuw a, ɛnsɛ sɛ ɔde n’anibere kɔsoɛ afoforo so. Sɛ wantumi anhyɛ n’abufuw so a, yɛmma no kwan mma ɔne afoforo mmɔ kosi sɛ ne bo bedwo.”—Theresa.\n“Bere biara a yɛn mma no bɛyɛ biribi a me ne me yere ani begye ho no, yɛma wohu. Sɛ wohyia ɔhaw bi na wɔhyɛ wɔn ho so anaa wɔampere wɔn ho anyɛ adebɔne biara a, yɛkamfo wɔn.”—Wayne.\nSɛ wo ba de esu ne nteɛteɛm anaa kyɛwpa hwɛ sɛ wobɛsesa w’adwene a, dɛn na ɛsɛ sɛ woyɛ?\nKyerɛ Wo Mma Ahosodi


Biribi Sii a Ɛkyerɛ Sɛ Yesu Bɛyɛ Onipa Kɛse | Yesu Asetena\nMARIA KƆSRAA NE BUSUANI ELISABET\nBere a ɔbɔfo Gabriel ka kyerɛɛ Maria sɛ ɔbɛwo babarima ato ne din Yesu, na ɔbɛdi hene daa no, Maria bisaa no sɛ: “Ɛbɛyɛ dɛn na yei ayɛ yie berɛ a me ne ɔbarima nnaeɛ?”—Luka 1:34.\nGabriel ka kyerɛɛ Maria sɛ: “Honhom kronkron bɛba wo so, na Ɔsorosoroni no tumi bɛkata wo so. Ɛno nso nti na wɔbɛfrɛ deɛ wobɛwo no no kronkron, Onyankopɔn Ba.”—Luka 1:35.\nGyama na Gabriel pɛ sɛ ɔka biribi ma Maria gye asɛm no di. Enti ɔka kyerɛɛ no sɛ: “Hwɛ! wo busuani Elisabet nso anyinsɛn ɔbabarima wɔ ne mmerewaberɛ mu, na yei ne deɛ wɔfrɛ no obonini no bosome a ɛtɔ so nsia; ɛfiri sɛ Onyankopɔn fam deɛ, asɛm biara nni hɔ a ɛrentumi mma mu.”—Luka 1:36, 37.\nYɛhwɛ asɛm a Maria kae a, yɛhu sɛ ɔgyee Gabriel asɛm no dii. Ɔkaa sɛ: “Hwɛ! meyɛ Yehowa afenaa! Ɛnyɛ hɔ mma me sɛdeɛ w’asɛm teɛ.”—Luka 1:38.\nGabriel fii hɔ no, ankyɛ na Maria boaboaa ne ho sɛ ɔrekɔsra Elisabet. Ná Elisabet ne ne kunu Sakaria te bɛn Yerusalem wɔ Yudea mmepɔ mu. Sɛ obi fi Nasaret, baabi a Maria te no rekɔ hɔ a, ɛbɛyɛ nnansa anaa nnanan kwan.\nBere a Maria kɔduu Sakaria fie hɔ no, ɔkyeaa ne busuani Elisabet. Afei, honhom kronkron hyɛɛ Elisabet ma, na ɔka kyerɛɛ Maria sɛ: “Wɔahyira wo mmaa mu, na wɔahyira wo yafunu mu aba! Ɛyɛɛ dɛn na me nsa aka hokwan sei, sɛ me Wura maame aba me nkyɛn yi? Hwɛ! wo nkyea twaa m’asom ara pɛ na akɔkoaa a ɔhyɛ me yafunu mu no de anigyeɛ kɛseɛ huriiɛ.”—Luka 1:42-44.\nAsɛm no kaa Maria koma, na ɔkaa sɛ: “Me kra kamfo Yehowa, na m’Agyenkwa Nyankopɔn ho na me honhom di ahurisie; ɛfiri sɛ wahwɛ n’afenaa hianiwaa. Hwɛ! ɛfiri nnɛ, awoɔ ntoatoasoɔ nyinaa bɛbu me sɛ mewɔ anigyeɛ; ɛfiri sɛ Deɛ ɔwɔ tumi no ayɛ ade kɛseɛ ama me.” Yɛhwɛ asɛm a Maria kae no a, yɛhu sɛ ɔde hokwan kɛseɛ a ɔnyae no ho anuonyam nyinaa maa Onyankopɔn. Ɔkaa sɛ: “Kronkron ne ne din; ɛfiri awoɔ ntoatoasoɔ so kɔsi awoɔ ntoatoasoɔ soɔ no, ɔhu wɔn a wɔsuro no no mmɔbɔ.”—Luka 1:46-50.\nHonhom kaa Maria ma ɔyii Onyankopɔn ayɛ, na nsɛm a ɔkae no nso, na ɛyɛ nkɔmhyɛ. Ɔkaa sɛ: “Ɔde ne basa ayɛ ahoɔdenneɛ, wabɔ wɔn a wɔdi ahantansɛm wɔn akoma mu apansam. Watu atumfoɔ afiri nhennwa so na wama mmɔborɔfoɔ so; wama nnepa amee wɔn a ɛkɔm de wɔn na wama wɔn a wɔwɔ ahodeɛ de nsapan kɔ. Wabɛhwɛ n’akoa Israel, na wakae ne mmɔborɔhunu daa sɛdeɛ ɔka kyerɛɛ yɛn agyanom, Abraham ne n’aseni no.”—Luka 1:51-55.\nMaria tenaa Elisabet nkyɛn bɛyɛ abosome mmiɛnsa. Saa bere no, na Elisabet awoɔ reyɛ adu, enti ɛbɛyɛ sɛ Maria yɛɛ no mmoa paa. Onyankopɔn na ɔboaa mmaa mmienu yi nyinaa maa wɔnyinsɛnee. Wo deɛ hwɛ sɛ mmaa mmienu a wɔafa afuro yi nyinaa te faako. Ɛbɛyɛ anika sɛ!\nAnsa na wɔrewo Yesu mpo, biribi sii a ɛkyerɛ sɛ ɔbɛyɛ onipa kɛse. Bere a Maria duu Elisabet fie no, Elisabet frɛɛ Yesu a ɔhyɛ yafunu mu no “me Wura.” Afei Elisabet ba a ɔhyɛ yafunu mu no nso de “anigyeɛ kɛseɛ huriiɛ.” Akyiri yi, yɛbɛhu sɛ ɛnyɛ obiara na ɔde nidi maa Maria ne ne ba a ɔnyem no no.\nAsɛm bɛn na Gabriel ka kyerɛɛ Maria ma ɔhuu kwan a ɔbɛfa so anyinsɛn?\nAnsa na wɔrewo Yesu no, dɛn na ɛsii a ɛkyerɛ sɛ ɔbɛyɛ onipa kɛse?\nAbosome sɛn na Maria tenaa Elisabet nkyɛn? Adɛn nti na ɔtenaa hɔ kyɛɛ saa?


Numeri 28 | Intanɛt so Bible | Wiase Foforɔ Nkyerɛaseɛ\n28 Yehowa ka kyerɛɛ Mose sɛ: 2 “Ka kyerɛ Israelfo sɛ, ‘Monhwɛ mfa m’ayɛyɛde, m’aduan+ a wɔde bɔ ogya afɔre huamhuam, mma me+ wɔ ne bere mu.’+ 3 “Ka kyerɛ wɔn sɛ, ‘Ogya afɔre a mobɛbɔ ama Yehowa ni: Da biara momfa nguammaa anini abien a wɔadi afe afe mmɔ ɔhyew afɔre; monyɛ saa daa.+ 4 Momfa oguammaa biako mmɔ afɔre anɔpa, na momfa biako nso mmɔ afɔre anwummere.+ 5 Momfa esiam muhumuhu efa+ susude du mu biako a wɔde ngodua ngo kurennyenn hin nkyem anan mu biako afɔtɔw+ mmɔ aduan+ afɔre. 6 Mommɔ ɔhyew afɔre daa+ te sɛ ogya afɔre huamhuam a mobɔe wɔ Bepɔw Sinai so maa Yehowa+ no, 7 na momfa nsã+ hin nkyem anan mu biako mmɔ afɔre nka oguammaa biara ho.+ Afei munhwie mmosã a wɔde bɔ nsã afɔre+ ma Yehowa no ngu kronkronbea hɔ. 8 Momfa oguammaa a aka no mmɔ afɔre anwummere. Momfa aduan afɔre te sɛ nea mobɔɔ anɔpa no ne nsã afɔre nka ho mmɔ ogya afɔre huamhuam mma Yehowa.+ 9 “‘Na sɛ edu homeda+ a, momfa nguammaa anini abien a wɔadi afe afe a wɔte apɔw ne esiam muhumuhu nkyem du mu abien a wɔde ngo afɔtɔw mmɔ aduan afɔre na momfa ɛho nsã afɔre nka ho. 10 Ɛbɛyɛ ɔhyew afɔre a wɔbɔ no homeda a wɔde bɛka ɔhyew afɔre+ a wɔbɔ no daa ne nsã afɔre+ no ho. 11 “‘Na ɔsram no da a edi kan no, momfa anantwinini nkumaa abien ne odwennini biako ne nguammaa anini ason a wɔadi afe afe a wɔte apɔw mmɔ ɔhyew afɔre mma Yehowa,+ 12 na momfa esiam muhumuhu nkyem du mu abiɛsa a wɔde ngo afɔtɔw nka nantwinini biara ho mfa mmɔ aduan afɔre,+ na momfa esiam muhumuhu nkyem du mu abien a wɔde ngo afɔtɔw nka odwennini no ho mmɔ afɔre.+ 13 Na momfa esiam muhumuhu nkyem du mu biako a wɔde ngo afɔtɔw mmɔ aduan afɔre nka oguammaa biara ho. Ɛnyɛ ɔhyew afɔre, ogya afɔre huamhuam,+ mma Yehowa. 14 Na momfa bobesa hin fã+ nka nantwinini biara ho, na momfa hin nkyem abiɛsa mu biako+ nka odwennini no ho, na momfa hin nkyem anan mu biako+ nka oguammaa biara ho mmɔ afɔre. Eyi ne ɔhyew afɔre a mobɛbɔ ɔsram biara, afe no nyinaa.+ 15 Afei momfa abirekyi ba+ mmɔ bɔne ho afɔre mma Yehowa nka ɔhyew afɔre a mobɔ daa ne ɛho nsã afɔre+ no ho. 16 “‘Ɔsram a edi kan no da a ɛto so dunan no bɛyɛ Yehowa twam afahyɛ.+ 17 Saa ɔsram no da a ɛto so dunum no bɛyɛ afahyɛ da. Munni paanoo a mmɔkaw nnim nnanson.+ 18 Da a edi kan no bɛyɛ nhyiam kronkron.+ Monnyɛ adwumaden biara.+ 19 Na momfa anantwinini nkumaa abien ne odwennini biako ne nguammaa anini ason a wɔadi afe afe+ a wɔte apɔw+ mmɔ ogya afɔre, kyerɛ sɛ ɔhyew afɔre,+ mma Yehowa. 20 Na momfa esiam muhumuhu a wɔde ngo afɔtɔw nkyem du mu abiɛsa nka anantwinini no ho na momfa nkyem du mu abien+ nka odwennini no ho mmɔ aduan afɔre.+ 21 Na momfa nkyem du mu biako+ nka nguammaa ason no mu biara ho. 22 Na momfa abirekyi biako mmɔ bɔne ho afɔre mpata mma mo bɔne.+ 23 Mommɔ eyi nka anɔpa ɔhyew afɔre+ a mobɔ daa+ no ho. 24 Saa ara na mommɔ aduan afɔre nnanson+ sɛ ogya afɔre huamhuam mma Yehowa.+ Momfa nka ɔhyew afɔre a mobɔ daa ne ɛho nsã afɔre no ho. 25 Na da a ɛto so ason no monyɛ nhyiam kronkron.+ Monnyɛ adwumaden biara.+ 26 “‘Na sɛ moredi adapɛn afahyɛ,+ na motew mo aba a edi kan+ de bi bɛbɔ aduan afɔre ma Yehowa a, monyɛ nhyiam kronkron. Monnyɛ adwumaden biara.+ 27 Na momfa anantwinini nkumaa abien ne odwennini biako ne nguammaa anini ason a wɔadi afe afe+ mmɔ ɔhyew afɔre huamhuam mma Yehowa. 28 Na momfa esiam muhumuhu a wɔde ngo nkyem du mu abiɛsa afɔtɔw nka nantwinini biara ho mmɔ aduan afɔre, na momfa nkyem du mu abien+ nka odwennini no ho, 29 na momfa nkyem du mu biako+ nka nguammaa anini ason no mu biara ho. 30 Afei momfa abirekyi ba biako mmra na wɔmfa mpata mma mo.+ 31 Mommɔ eyinom nka ɔhyew afɔre a mobɔ daa ne ɛho aduan afɔre no ho.+ Momfa mmoa a wɔte apɔw+ nka nsã afɔre no ho.+


Забур 135 CARS - Nnwom 135 ASCB\nmonkamfo no, mo Awurade asomfoɔ,\n2mo a mosom wɔ Awurade fie,\nwɔ adihɔ a ɛwɔ yɛn Onyankopɔn fie.\n3Monkamfo Awurade ɛfiri sɛ ɔyɛ;\nmonto ayɛyie dwom mma ne din, na ɛno na ɛyɛ anisɔ.\n4Awurade ayi Yakob sɛ ɔnyɛ ne deɛ,\nwayi Israel sɛ nʼadeɛ a ɛsom bo.\n5Menim sɛ Awurade so;\nƆso sene anyame nyinaa.\n6Awurade yɛ deɛ ɔpɛ biara,\nɛpo ne emu abunu nyinaa.\n7Ɔma omununkum ma ne ho so firi asase ano ba;\nɔsoma anyinam ka osutɔ ho\nna ɔma ahum tu firi nʼakoradan mu.\n8Ɔkumm Misraim mmakan,\n9Ɔsomaa ne nsɛnkyerɛnneɛ ne nʼanwanwadeɛ baa mo mfimfini, Ao Misraim,\nde tiaa Farao ne nʼasomfoɔ nyinaa.\n10Ɔsɛee amanaman pii\nna ɔkunkumm ahemfo akɛseɛ,\n11Amorifoɔ ɔhene, Sihon\nBasan ɔhene, Og\n12na ɔde wɔn nsase maa sɛ agyapadeɛ;\nɔde maa ne nkurɔfoɔ Israelfoɔ.\n13Ao Awurade, wo din wɔ hɔ daa.\nAo Awurade wo din ahyeta awoɔ ntoatoasoɔ nyinaa mu.\n14Awurade bɛdi ama ne nkurɔfoɔ\nna ɔbɛhunu nʼasomfoɔ mmɔbɔ.\n16Wɔwɔ ano, nanso wɔntumi nkasa,\nwɔwɔ ani, nanso wɔnhunu adeɛ;\nna ahomeɛ nso nni wɔn anom.\n19Monkamfo Awurade, Ao Israel fiefoɔ;\nmonkamfo Awurade, Ao Aaron fiefoɔ;\n20monkamfo Awurade, Ao Lewi fiefoɔ;\nmonkamfo Awurade, mo a mosuro no.\n21Momfiri Sion nkamfo Awurade,\nmonkamfo deɛ ɔte Yerusalem no.\nASCB : Nnwom 135


Numeri 11 | Intanɛt So Bible| Wiase Foforɔ Nkyerɛaseɛ\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Australian Sign Language Austrian Sign Language Azerbaijani Azerbaijani (Cyrillic) Batak (Karo) Batak (Toba) Bislama Brazilian Sign Language British Sign Language Bulgarian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French Ga Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Latvian Lingala Lithuanian Luganda Luo Luvale Macedonian Madagascar Sign Language Malagasy Malay Malayalam Malaysian Sign Language Maltese Marathi Maya Mexican Sign Language Mozambican Sign Language Myanmar Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Waray-Waray Xhosa Yoruba Zambian Sign Language Zimbabwe Sign Language Zulu\n11 Afei ɔman no fii ase nwiinwii tiaa Yehowa+ te sɛ nnipa a asɛm bi ato wɔn. Bere a Yehowa tee no ne bo fuw yiye, na Yehowa gya pae guu wɔn so bɛhyew nnipa bi a na wɔwɔ nsraban no ahye so.+ 2 Na ɔman no su guu Mose so, na ɔsrɛɛ Yehowa+ maa ogya no dumii. 3 Eyi nti wɔfrɛɛ hɔ Tabera,+ efisɛ Yehowa gya pae guu wɔn so. 4 Firamanfiramanfo+ a na wɔka wɔn ho no kɔn dɔɔ nneɛma pii,+ na Israelfo no nso sui bio sɛ: “Hena na ɔbɛma yɛn nam awe?+ 5 Hwɛ sɛnea yɛakae nsunam a yɛwee no kwa+ wɔ Egypt ne ɛfere ne anamuna ne nnuadewa ne gyeene ne galik! 6 Yɛn kra mu nsu atwe. Baabiara a wobɛfa biara mana yi ara na wuhu.”+ 7 Na mana+ no te sɛ aba fitaa bi,+ na na ɛho te sɛ bedola* hyɛ.+ 8 Nnipa fii adi kɔsesawee,+ na wɔyam wɔ owiyammo so anaa wosiw wɔ waduru mu. Afei wɔnoae wɔ kuku mu+ anaa wɔde yɛɛ paanoo; wode ka w’ano a, ne dɛ te sɛ tetare dɛdɛ+ a wɔde ngo afra. 9 Na sɛ edu anadwo na obosu tɔ gu nsraban no so a, mana no nso tɔ gu so.+ 10 Afei Mose tee sɛ ɔman no resu, mmusua mmusua, obiara wɔ ne ntamadan ano. Ɛbaa saa no, Yehowa bo fuw yiye,+ na asɛm no yɛɛ Mose yaw.+ 11 Ɛnna Mose ka kyerɛɛ Yehowa sɛ: “Dɛn nti na wo ne w’akoa adi no nwenweenwene saa, na dɛn na mayɛ a ɛnsɔ w’ani a enti wode nnipa yi nyinaa nnesoa ato me so yi?+ 12 Adɛn, me na minyinsɛn nnipa yi nyinaa? Anaa me na mewoo wɔn a enti wuse, ‘Turu wɔn wo kokom+ sɛnea ɔbarima bagyigyefo turu akokoaa,’+ na fa wɔn kɔ asase a wokaa ho ntam kyerɛɛ wɔn agyanom+ no so? 13 Ɛhe na menya nam ama nnipa yi nyinaa? Da biara wosu gu me so sɛ, ‘Ma yɛn nam nwe!’ 14 Dabi, me nkutoo mintumi mfa ɔman yi nyinaa nto me ho so, efisɛ wɔn mu yɛ duru dodo ma me.+ 15 Sɛ saa na wo ne me bedi a, ɛnde mesrɛ wo, sɛ manya w’anim dom a, kum me prɛko ma ɛnsa+ na m’ani anhu m’ahoyeraw.” 16 Yehowa nso ka kyerɛɛ Mose sɛ: “Hwehwɛ Israel mmarima mpanyimfo aduɔson+ a wunim wɔn sɛ ɔman no mu atitiriw+ ma me, na fa wɔn kɔ ahyiae ntamadan no ho na wo ne wɔn ntwɛn wɔ hɔ. 17 Na mesian aba+ ne wo abɛkasa wɔ hɔ;+ na meyi honhom+ a ɛwɔ wo so no bi ama wɔn, na wɔbɛboa wo asoa ɔman no nnesoa na wo nkutoo ansoa.+ 18 Afei ka kyerɛ ɔman no sɛ, ‘Monyɛ mo ho kronn mma ɔkyena,+ na mobɛwe nam, efisɛ moasu agu Yehowa asom+ sɛ: “Hena na ɔbɛma yɛn nam awe? Yɛwɔ Egypt no, na nneɛma ye ma yɛn.”+ Hwɛ, Yehowa bɛma mo nam awe.+ 19 Ɛnyɛ da koro na mobɛwe, ɛnyɛ nnanu, ɛnyɛ nnanum, ɛnyɛ dadu, na ɛnyɛ adaduonu, 20 na mmom mobɛwe no ɔsram biako kosi sɛ ebefi mo hwenem aba na ayɛ mo tan,+ efisɛ moapo Yehowa a ɔwɔ mo mu no, na musu guu no so sɛ: “Dɛn nti na yɛafi Egypt aba ha yi?”’”+ 21 Afei Mose kae sɛ: “Nnipa a me ne wɔn wɔ ha yi yɛ mmarima a wɔnam fam mpem ahansia,+ nanso wuse, ‘Mɛma wɔn nam awe ɔsram biako’! 22 Anantwi ne nguan dodow ahe na yebekum ma aso wɔn?+ Na yeyi ɛpo mu mpataa nyinaa mpo ma wɔn a, ɛbɛso wɔn anaa?” 23 Yehowa buaa Mose sɛ: “Wususuw sɛ Yehowa nsa yɛ tiaa anaa?+ Wo de twɛn, na wubehu sɛ nea maka no bɛba mu anaa ɛremma mu.”+ 24 Na Mose de Yehowa asɛm no kɔtoo ɔman no anim. Na oyii mpanyimfo a wɔwɔ hɔ no mu aduɔson de wɔn begyinaa ntamadan no ho.+ 25 Afei Yehowa sian bae wɔ omununkum+ mu ne no bɛkasae,+ na oyii honhom+ a ɛwɔ no so no bi maa mpanyimfo aduɔson no mu biara. Na bere a honhom no baa wɔn so no, wofii ase yɛɛ wɔn ade sɛ adiyifo; nanso wɔanyɛ biribi a ɛte saa bio.+ 26 Ɛkaa mmarima no mu baanu wɔ nsraban no mu. Obiako din de Eldad na obiako nso de Medad. Na wɔka wɔn a wɔakyerɛw wɔn din no ho, enti wonyaa honhom no bi, nanso na wonni ntamadan no ho. Na wofii ase yɛɛ wɔn ade sɛ adiyifo wɔ nsraban no mu. 27 Ɛbaa saa no, aberante bi tuu mmirika kɔbɔɔ Mose amanneɛ sɛ: “Eldad ne Medad yɛ wɔn ade sɛ adiyifo wɔ nsraban no mu!” 28 Ɛnna Nun ba Yosua a ofi ne mmeranteberem asom+ Mose no kae sɛ: “Me wura Mose, ma wonnyae!”+ 29 Na Mose bisaa no sɛ: “Adɛn, woretwe ninkunu ama me anaa? Dabi, minyae a anka Yehowa nkoa nyinaa yɛ adiyifo, efisɛ Yehowa de ne honhom bɛma wɔn!”+ 30 Akyiri yi Mose ne Israel mpanyimfo no kɔɔ nsraban no mu. 31 Afei mframa+ kɛse bi bɔ fii Yehowa hɔ, na epiaa nkokɔhwerew fii po so+ baa nsraban no ho nyinaa, benkum ne nifa, bɛyɛ da koro kwan. Ná wosum hɔ fi fam kɔ soro bɛyɛ basafa abien. 32 Da mũ no nyinaa ne anadwo no nyinaa ɔman no sɔre boaboaa nkokɔhwerew ano, na ade kyee no wɔkɔɔ so ara boaboaa ano da mũ no nyinaa. Nea wamfa kɛse koraa no nyaa homar+ du, na wɔhata twaa nsraban no ho nyinaa hyiae. 33 Afei nam no da so ara hyɛ wɔn se ntam a wonnya nwee+ no, Yehowa abufuw pae guu+ ɔman no so, na Yehowa fii ase kunkum nnipa pii.+ 34 Wɔtoo hɔ din Kibrot-Hatawa,+ efisɛ ɛhɔ na wosiee nnipa a wonyaa aduan ho akɔnnɔ bɔne no.+ 35 Wofii Kibrot-Hatawa no, wɔkɔsoɛɛ Haserot+ kakra.\n^ Hwɛ Ge 2:12 ase hɔ asɛm.


2 Samuel 16 | Intanɛt So Bible| Wiase Foforɔ Nkyerɛaseɛ\nSamuel Nhoma a Ɛto So Abien 16:1-23\nSiba kɔsɛee Mefiboset din (5-14)\nSimei domee Dawid (15-19)\nAbsalom gyee Husai toom (15-19)\nAhitofel afotu (20-23)\n16 Bere a Dawid twaam wɔ bepɔw no atifi+ hɔ kɔɔ n’anim kakra no, Mefiboset+ somfo Siba+ de mfurum abien behyiaa no. Ná wɔsoso paanoo 200, bobe keeki 100, borɔdɔma ne nkeresia* keeki 100, ne bobesa ahina kɛse ma.+ 2 Ɛnna ɔhene bisaa Siba sɛ: “Adɛn nti na wode nneɛma yi aba?” Siba kae sɛ: “Mfurum yi, ma wɔmfa mma ɔhene fifo ntenatena so, na paanoo ne nnuaba yi, ma mmerante no nni, na bobesa yi nso, ma wɔmfa mma wɔn a wɔabrɛ wɔ sare so na wɔnnom.”+ 3 Ɛnna ɔhene bisaa no sɛ: “Wo wura ba* no wɔ he?”+ Na Siba ka kyerɛɛ ɔhene sɛ: “Ɔte Yerusalem reka sɛ, ‘Ɛnnɛ Israel fi bɛsan adan me papa ahenni ama me.’”+ 4 Ɛnna ɔhene ka kyerɛɛ Siba sɛ: “Hwɛ! Nea Mefiboset wɔ nyinaa yɛ wo dea.”+ Siba nso kae sɛ: “Mekotow wo. Me wura ɔhene, ma minnya w’anim dom.”+ 5 Bere a Ɔhene Dawid duu Bahurim no, ɔbarima bi a ofi Saul abusua mu a wɔfrɛ no Simei+ a ɔyɛ Gera ba pue bae; ɔreba nyinaa, na ɔredome no.+ 6 Ɔtotow abo boroo Ɔhene Dawid ne ne nkoa nyinaa, ne nkurɔfo no nyinaa, ne akatakyi a wɔwɔ Dawid benkum ne ne nifa so no. 7 Bere a Simei redome no no, nea ɔkae ne sɛ: “Fi hɔ kɔ, fi hɔ kɔ, ɔbarima wudifo!* Onipahunu a ɔte sɛ wo! 8 Yehowa ama Saul a wubesii n’ananmu dii hene no fi mogya nyinaa abegu wo ti so, na Yehowa agye ahenni no de ahyɛ wo ba Absalom nsa. Woyɛ ɔbarima wudifo* nti na seesei mmusu aba wo so no!”+ 9 Ɛnna Seruia ba Abisai+ ka kyerɛɛ ɔhene sɛ: “Adɛn nti na ɛsɛ sɛ ɔkraman funu yi+ dome me wura ɔhene?+ Mesrɛ wo, ma minkotwa ne ti mfi so.”+ 10 Nanso ɔhene kae sɛ: “Seruia mma, dɛn na me ne mo wɔ yɛ?+ Momma ɔnnome me,+ efisɛ Yehowa aka akyerɛ no sɛ,+ ‘Dome Dawid!’ Enti hena na obetumi aka sɛ, ‘Adɛn nti na woreyɛ saa?’” 11 Afei Dawid ka kyerɛɛ Abisai ne ne nkoa nyinaa sɛ: “Hwɛ! Me ara me ba a mawo no mpo repɛ me akum me,*+ na kampɛsɛ Benyaminni!+ Munnyaa no na ɔnnome me, efisɛ Yehowa aka sɛ ɔnyɛ saa! 12 Ebia Yehowa behu m’amanehunu,+ na nnome a ɔde adome me nnɛ yi, Yehowa de papa bɛhyɛ ananmu ama me.”+ 13 Ɛnna Dawid ne ne mmarima no toaa wɔn akwantu no so; ná Simei nso nam bepɔw no fã noho redome no,+ na ɔrekɔ nyinaa na ɔretotow abo boro wɔn, na na ɔresesaw mfuturu bebree gu wɔn so. 14 Nkakrankakra ɔhene ne nkurɔfo a wɔka ne ho nyinaa koduu baabi a wɔrekɔ no, na na wɔabrɛ, enti wogyee wɔn ahome. 15 Absalom de, ɔne Israel mmarima nyinaa koduu Yerusalem, na na Ahitofel+ ka ne ho. 16 Bere a Dawid adamfo Husai+ a ɔyɛ Arkini*+ no duu Absalom nkyɛn no, Husai ka kyerɛɛ Absalom sɛ: “Ɔhene, nya nkwa daa!+ Ɔhene, nya nkwa daa!” 17 Ɛnna Absalom bisaa Husai sɛ: “Enti eyi na woreyɛ de akyerɛ sɛ wowɔ ɔdɔ a enni huammɔ ma w’adamfo? Adɛn nti na wo ne w’adamfo ankɔ?” 18 Ɛnna Husai ka kyerɛɛ Absalom sɛ: “Daabi, nea Yehowa ne nkurɔfo yi ne Israel mmarima nyinaa apaw no no, ɔno na mewɔ n’afã, na ɔno na me ne no bɛtena. 19 Meresi so bio sɛ, Hena na mensom no? Ɛnyɛ ne ba na mɛsom no? Sɛnea mesom wo papa no, saa ara na mɛsom wo.”+ 20 Afei Absalom ka kyerɛɛ Ahitofel sɛ: “Tu me fo.+ Dɛn na yɛnyɛ?” 21 Ɛnna Ahitofel ka kyerɛɛ Absalom sɛ: “Wo ne wo papa mpenafo* a ogyaw wɔn akyiri sɛ wɔnhwɛ fie* hɔ+ no nna.+ Ɛba saa a, Israelfo nyinaa bɛte sɛ wo ho abɔn wo papa, na ɛbɛma wɔn a wɔwɔ w’afã anya ahoɔden.” 22 Enti wosii ntamadan wɔ ɔdan atifi+ maa Absalom, na Absalom ne ne papa mpenafo no dae+ wɔ Israel nyinaa anim.+ 23 Saa bere no, na wobu Ahitofel+ afotu te sɛ nokware Nyankopɔn no anom asɛm.* Saa na na Dawid ne Absalom bu Ahitofel afotu nyinaa.\n^ Anaa “banana.”\n^ Anaa “ɔbarima a odi mogya ho fɔ.”\n^ Anaa “Arkini Husai a Dawid ne no ka atirimsɛm.”\n^ Anaa “Ahitofel afotu te sɛ nea obi akɔ nokware Nyankopɔn no nkyɛn akobisa biribi.”


1 Timoteju 6 CRO - 1 Timoteo 6 AKCB\nAdwuma Ne Sika\n1Ɛsɛ sɛ wɔn a wɔyɛ asomfo no nyinaa de nidi ma wɔn wuranom sɛnea ɛbɛyɛ a wɔn mu bi nkasa ntia Onyankopɔn ne yɛn nkyerɛkyerɛ. 2Ɛnsɛ sɛ asomfo bu wɔn wuranom a wɔyɛ agyidifo no abomfiaa sɛ wɔyɛ anuanom nti. Mmom ɛsɛ sɛ wɔsom wɔn yiye, efisɛ wɔn som no so wɔ mfaso ma agyidifo ne adɔfo bebree. 3Ɛsɛ sɛ mokyerɛkyerɛ na moka eyinom nyinaa. Obiara a ɔbɛma nkyerɛkyerɛ foforo na ɔnka nokware a ɛfa yɛn Awurade Yesu Kristo ne yɛn nyamesom ho no 4yɛ ɔhantanni a onnim hwee. Ɔyɛ obi a ofi adwemmɔne mu gye akyinnye na ɔka nsɛm a ɛde anibere, akasakasa, kasafi, nnipa ho adwemmɔne 5ne mansotwe a efi adwene a emu nnɔ na nokware nni mu mu ba. Wodwen sɛ nyamesom yɛ ɔkwan bi a wɔfa so pɛ sika.\n6Onyamesom pa a abodwo wɔ mu yɛ adenya kɛse. 7Yɛamfa hwee amma wiase. Saa ara nso na yɛremfa hwee nkɔ. 8Ɛno nti sɛ yɛwɔ aduan ne ntama a, ɛno nko dɔɔso ma yɛn. 9Wɔn a wɔpɛ sɛ wonya wɔn ho no kɔtɔ sɔhwɛ mu na ɛdan ɔhaw ma wɔn ma ɛtwe wɔn kɔ ɔsɛe mu. 10Na sikanibere yɛ bɔne nyinaa ntin. Nnipa bi de sikanibere asi wɔn ani so denneennen nam so ama wɔapa wɔn gyidi ama awerɛhow ahyɛ wɔn koma ma.\n11Enti wo a woyɛ Onyankopɔn nipa no, twe wo ho fi eyinom nyinaa ho. Di trenee, Onyamesom pa, gyidi, ɔdɔ, boasetɔ ne odwo akyi. 12Bɔ gyidi mu mmirikatu no ho mmɔden na pere nya nkwa a enni awiei no ma wo ho, efisɛ saa abrabɔ yi nti na bere a wodaa wo gyidi adi wɔ nnansefo bebree anim no, Onyankopɔn frɛɛ wo. 13Meka no Onyankopɔn a ɔma nneɛma nyinaa nkwa no ne Kristo Yesu a ɔkaa nokware wɔ Pontio Pilato anim no hyɛ wo sɛ, 14tie mmara a mahyɛ ama wo no na di so pɛpɛɛpɛ kosi da a Yesu Kristo bɛba. 15Onyankopɔn a wɔahyira no na ne nkutoo di Hene, Ahene mu Hene ne Awura mu Awurade no bɛma no aba bere a ɛsɛ mu. 16Ɔno nko na ɔwɔ hɔ daa, na ɔte hann a obi ntumi mmɛn ho mu. Obiara nhuu no da na obiara nso rentumi nhu no da. Ɔno na nidi ne tumi a enni awiei wɔ no. Amen.\n17Bɔ wiase yi mu ahonyafo kɔkɔ se wɔmmfa wɔn ahonya nhoahoa wɔn ho, na wɔmmfa wɔn anidaso nso nhyɛ adehunu te sɛ ahonya mu, na mmom wɔmfa wɔn ho nto Onyankopɔn a ɔnam nʼadɔe so maa yɛn asetena mu nneɛma pa nyinaa no so. 18Hyɛ wɔn sɛ wɔnyɛ papa na wɔnyɛ adefo wɔ nnwuma payɛ mu. Wɔnyɛ ayamye na wɔne afoforo nkyɛ nea wɔwɔ. 19Sɛ wɔyɛ saa a, wɔbɛto fapem pa ama wɔn daakye. Na wɔnam so anya asetena pa.\n20Timoteo, hwɛ nea wɔde ahyɛ wo nsa no so yiye. Twe wo ho fi ahuhusɛm ne akyinnyehunu a wɔnam atoro so frɛ no “Nimdeɛ” no ho. 21Nnipa bi gye to mu sɛ wɔwɔ saa nimdeɛ no nam so ahwere gyidi kwan no.\nOnyankopɔn adom nka mo.\nAKCB : 1 Timoteo 6


05 April 13- Fante Online\nFriday Sermon: Building Mosques, Unity and Accord - 05th April 2013 - Fante Online\nFida Nyamesɛmka: Ebͻwbira 5, 2013.\n(Friday sermon – 5th April, 2013 – Fante Translation)\nASƆRDAN NE NSISII; NKABƆMU ƆNYE ADWENKOR.\nHadhrat Khalifatul Masih kaa ne Fida Nyamesɛmka no wͻ Baitur Rahman asͻrfi no a ͻwͻ Valencia Spainman mu no. Ɔkenkaan Kuran mu nsɛm a ͻtoatoa do yi dze hyɛɛ ase:\n“Na hom nyina nka mbͻ mu nsuo Allah ahoma no mu dzendzeendzen na mma hom mpaapae hom mu na hom nkae Nyankopͻn adom no a Ɔdze egu hom do ber a nna hom yɛ atamfo ma hom ho no. Ɔno na Ɔkaa hom akoma bͻͻ mu wͻ ͻdͻ mu, na N’adom ntsi hom bɛyɛ dɛ enuanom na nna hom wͻ ogya amona ano pɛɛ na Ɔno na Otwitwae gyee hom fiir ho. Dɛm kwan yi do na Nyankopͻn kyerɛkyerɛ ne mbransɛm mu kyerɛ hom, dɛ mbrɛ ͻbɛyɛ ma hom enya kwankyerɛ. Na hom mma nyimpakuw bi ntsena hom mu a hͻn dwumadzi nye dɛ wͻbɛfrɛ nyimpa akͻ papa ho na wͻakyerɛkyerɛ ndzepa na wͻabra bͻnyɛ. Na woyinom na wobedzi kunyim (Sura Ale Imran 3:104-105).\n“Fa nyansa na afotu pa frɛ nyimpa kͻ wo Ewuradze kwan do, na fa kwan pa a oyie do nye hͻn nyɛɛ mpɛnsampɛnsamu. Ampaara wo Ewuradze no nyim nyia wͻayew efi No kwan do; na Onyim hͻn so a wͻwͻ kwankyerɛ no mu (Sura Al Nahl 16:126)\nNyankopͻn N’adom ara Fida yi a etwa mu kͻ no wobuei Asͻrfi a ͻtͻdo ebien wͻ Spainman mu. Jama’at no, hͻn enyi gyee dodow ma wͻda hoara hͻn enyi gye. Ndɛ ndaawͻtwe, Hadhrat Khalifatul Masih gyinaa Asͻrdan fofor yi do kasae na ͻpɛɛ dɛ ͻtwe adwen gyina ndzɛmba bi so do. “Anohoba Messiah (ANN) kaa dɛ: mber bi mu hɛn Kuw yi hiaa dɛ wobesisi asͻrfi pii. Asͻrfi yɛ Nyankopͻn ne fie. Kurow anaa nkurowba a woesi asͻrfi wͻ mu biara, dwen hu dɛ Kuw yi no mpontu fapem nna wͻatow no wͻ hͻ no. Sɛ kurow anaa kurowba bi wͻ hͻ na Muslimfo kumaabi anaa binom nnyi hͻ mpo a na wohia Islam mpontu wͻ hͻ a, ͻwͻ dɛ wosi asͻrfi wͻ hͻ. Nyankopͻn noara bͻtwe Muslim dͻmakͻ ho. Mbom dza ͻwͻ dɛ ͻyɛ nye dɛ wͻdze nokwardzi besi ma aba no dɛ Nyankopͻn ntsi na wͻama dan no do esi hͻ no. Ɔnnkɛba no dɛ wͻdze pɛsɛmankonya anaa adwen bͻn bi no, Nyankopͻn behyira Asͻrfi no”.\nDɛm asɛmpͻw yi wͻabͻ no dawur mpɛn pii dadaw, mbom kasapͻw pii wͻ mu a Ahmadiyyafo wͻ dɛ wͻdwen ho. Dza odzi kan a ͻbͻ dzin nye dɛ, asͻrfi (mosque) yɛ Nyankopͻn dze. Nyankopͻn N’adom ara ntsi Ahmadiyyanyi biara gye Nyankopͻn dzi; dɛm gyedzi yi wͻ dze atwe adwen gyina enyimnyam a Nyankopͻn Ne Dan wͻ ͻnye akwan a yebodua do ma dͻm akͻ mu. Sɛ yɛtwe hɛn adwen egyina iyi do, ͻnam Nyankopͻn Nabͻdze hͻn yieyɛ do; hͻn a ampaara wohia dɛ yɛkyerɛ hɛn dͻ na papa ma hͻn. Dɛm ntsi, Anohoba Messiah (ANN) kasaa faa asͻrfi ho dɛ: Dͻm a wͻwͻ kuw yi mu nyɛ patambͻmu nyɛ ͻdodow asͻr wͻ asͻrfi yi mu. Nhyira pii wͻ ͻdodow asͻryɛ na ntseasee mu. Nkyikyɛmu dze nkekaawa ba, na dɛm mber yi nye ber a ͻwͻ dɛ yɛper papaapa ma nkabͻmu na ntseasee. Ɔwͻ dɛ yeyi nsɛm a ͻdze nkekaawa ba nyinara akwa.\nDɛm dza, asͻrfi yɛ Nyankopͻn Ne fie ntsi Ahmadiyyafo a wͻwͻ ntabakamu ha yi (Valencia) wͻ dɛ wͻhyɛ ͻdodow asͻr mã na wͻma ͻdͻ na ntseasee gyina. Anohoba Messiah (ANN) kaa dɛm asɛm yi mfe ͻha awͻtwe (108) a etwa mu kͻ no, mbom nna noara retsetse n’esuafo no wͻ sunsum na tseneneeyɛ mu. Sɛ yɛdze hͻn to ndɛ ber yi dze ho a, nna ͻkrͻn ara yie. Nokwar wonyaa Nyankopͻn No ho suro mapa na hͻn adwen wͻ Salat ho dze, wͻto no abaw a onnhyia. Ampaara dɛ, hͻn a wͻgyee Anohoba Messiah (ANN) too mu no wͻnye Nyankopͻn nyaa nkitahodzi soronko. Eso, ͻyɛ Nyankopͻn Ne Nkͻnhyɛnyi n’edwuma dɛ ͻkyerɛ Nyankopͻn ho suro pefee na ͻkyerɛ nkorͻfo kwan. Dɛm ntsi na ͻtwee n’esuafo no hͻn adwen gyinaa dɛm nsɛm yi do. Ɔyɛɛ no ehiadze dɛ, sɛ ahyɛse noara wͻamma Nyamesom enndzi adͻntsen a, akaekyir mba nnkenya fasusu aaka do.\nHadhrat Khalifatul Masih daa no edzi dɛ Anohoba Messiah (ANN) no n’esuafo ho nsɛm pii ͻahyɛ ase reka no wͻ ne Fida Nyamesɛmka da ho tͻ sin. Esuafo no hͻn ho nsɛm pii wͻ hͻ a ͻannka, na ma wͻkaa no so yɛ tsiabaa bi. Naaso, wͻatwa hͻn ndzeyɛɛpa ho mfonyin a ͻtwe dͻm hͻn adwen gyina do dɛ wͻbͻbͻ mpaa ama hͻn. Sɛ Anohoba Messiah (ANN) no n’esuafo no mu bi hͻn ebusuafo wͻ Valencia ha a ͻno wͻmbͻ mpaa mma hͻn mpanyimfo. Ampaara dwumadzi pii wͻ hͻ a ͻwͻ dɛ wͻyɛ no wͻ ͻman yi mu. Enyimnyam a wͻayew no mfe santsen no wͻ dɛ wͻdze ne nan si famu bio na wͻaboaboa dͻm ano dze hͻn kɛhyɛ Nkͻnhyɛnyi Krͻnkrͻn (NNN) ne ntamadan no ase. Iyi ne nyɛe gye nkankaara dɛ wͻbͻsom Nyankopͻn dza ͻtoa do nye Nsɛmpatrɛ dwumadzi Kuw no yɛ pampamsoumu dze dzi.\nYɛada dza ͻso papaapa edzi wͻ ͻman yi mu; dɛm ntsi, odzi kan no, ͻwͻ dɛ yɛdze supa hɛnhɛn hɛn mu. Sɛ banodzifo ͻnye Jama’at enngyina wͻ koryɛ mu a ͻno nna dza oyie ma Nyankopͻn Ne dan no wͻrennhyɛ no ma. Hadhrat Khalifatul Masih kaa dɛ, o’eedzi kan aka no dadaw dɛ asͻrdan n’ahoͻfɛw da edzi pefee wͻ ber a hͻn a wͻba asͻrfi no mu no hͻn sunsum mu ahoͻfɛw da edzi pefee., ber a hͻn onuadͻ na ntseasee da edzi pefee. Kuran akenkansɛm a odzi kan no, ampaara ͻfrɛfrɛ onuadͻ na ͻtwe hͻn adwen gyina dɛ Nyankopͻn N’enyimpa kɛkɛ nna ͻaka hɛn abͻmu ayɛ hɛn kor. Gyedzinyi biara wͻ dɛ ͻdwen ahyɛdze biara ho na kwankyerɛ biara no ofir Nyankopͻn hͻ.\nHadhrat Khalifatul Masih kaa dɛ obiara nnyi hͻ a woyi no fi Nyankpͻn Ne mbransɛm ho; ͻdasanyi biara wonnyi no mmfi mu, ͻwo a ewͻ gyinabew wͻ Jama’at no mu o, asɛmpakakyerɛfo a ewͻ Jama’at no mu o, na Ahmadiyyafo mbaa na mbanyin nyiara. Susuampaara a yeesuo ‘Allah N’ahoma’ no mu petsee yi dze, yɛdze Kuran Krͻnkrͻn no mu mbransɛm no bedzi dwuma na yɛakaakaa Nyankopͻn N’enyimpa dɛ Ɔayɛ hɛn Ahmadiyyafo, yebotua Ɔno na Ne dan no ho ntoboa. Susuampaara yɛdze Nkͻnhyɛnyi Krͻnkrͻn (NNN) ne nkyerɛkyerɛ ͻnye nyia o’etu no ho ama no a ͻyɛ Anohoba Messiah (ANN) yi dze, nna yeridzi Nyankopͻn N’enyimpa a Ɔdze akyerɛ hɛn no do. Dɛ mbrɛ yɛahyɛ bͻ ama Khalifa a ͻwͻ do yin a yɛbɛwͻw do dze n’enumsɛm akͻ nyɛe mu yi, yɛdze ndaase bɛma Nyankopͻn wͻ dɛ O’ehyira hɛn.\nƆwͻ dɛ yɛkae dɛ, Kuran Krͻnkrͻn, Nkͻnhyɛnyi Krͻnkrͻn (NNN), Anohoba Messiah (ANN) na Khilafat-e Ahmadiyya nyiara yɛ “Allah N’ahoma”. Obiara a o’emmbu hͻn mu kor biara nna tserɛ ͻrebɛn ogya amona no bio. Dɛ ibɛkitsa Nyankopͻn N’ahoma no mu dzen na akaakaa Nyankopͻn N’enyimpa no bɛkyerɛ dɛ edze anomunsɛm rokͻ nyɛe mu. Onuadͻ, ntseasee na nkitahodzi bɛma Ahmadiyyafo ayɛ nkorͻfo a woenya akwankyerɛ na wͻka hͻn a wͻetwitwa agye hͻn efi ogya amona no mu. Ahmadiyyafo anokwafo no yi hͻnho fi ndzeyɛɛ basabasa nyinara ho na wͻadodͻ hͻnho nkorkor ama Nyankopͻn N’enyi agye hͻn ho. Hͻn a wodzi hͻn nsɛm na hͻn ndzeyɛɛ wͻ dɛm kwan yi do no, hͻn tsir ayɛ yie. Iyi na ͻbɛma yeetum atwe dͻm, sɛ yɛwͻ dɛm tsebea yi mu a.\nNdɛ mber yi nyinara dodowara atwe hͻn ho efi som ho na nkorͻfo pii a wͻwͻ Aborͻkyir anee afamu nngye nndzi dɛ Nyankopͻn wͻ hͻ. Mbom, nkorͻfo twe bɛn som ho wͻ Spain. Wͻtoo pon maa Spainfo wͻ Valencia ndɛ ndansa. Opanyin a ͻda Valencia Mbrahyɛ Nhyaimu ano baa aponto no ase bi na ber a ͻrotwetwe nkͻmbͻ no ͻkyerɛɛ n’adwen dɛ nkorͻfo ropow Nyamesom na ͻwͻ dɛ wͻtwe hͻn san ba ho.\nHadhrat Khalifatul Masih kaa dɛ opanyin no ne saso mba a ͻnye hͻn edzi ehyia wͻ Aborͻkyir anee afamu no ͻno nko na ͻakyerɛ n’adwen wͻ Nyamesom ho. Nyankopͻn dze ato gua dɛ Islam nye nokwar som no, ntsi Nyamesom biara nnyi hͻ a obotum dze nyimpa abɛn Nyankopͻn ho; Nyamesom biara nnyi hͻ a obotum enya ahͻodzen ayɛ dɛm. Na hͻn a hͻn asodzi nye dɛ wͻbͻtow Islam apetse na hͻn a wͻdze ‘Nyankopͻn N’ahoma’ ehyira hͻn no nye Ahmadiyyafo ampaara. Sɛ yɛsɛe hɛn nkabͻmu na yɛkyekyɛ hɛn mu a, ampaara dɛ yebeyi ano wͻ Nyankopͻn enyim. Wͻkaa no Fida a abɛsen no ne Nyamesɛmka ase dɛ, amamfo mpempem a hͻn nananom yɛɛ Muslimfo resan ba Islam mu bio. Mbom wonnyim nokwar Islam no. Ɔwͻ dɛ yɛma wohu. Europeman mu Ahmadiyyafo pii gyee Islam too mu ber a wonyaa sunsum mu nkenyan no na mbom Asͻr mu nwomahufo (Ulema) no anngye hͻn taataa wͻ hͻn sunsum mu nkenyan ho. Nkorͻfo no hwehwɛɛ mu yie na afei wͻgyee Ahmadiyya Kuw no too mu. Ahmadiyyanyi biara wͻ dɛ ohu dɛ obiara a ͻhɛn Ahmadiyya mu fofor biara nya sunsum mu asomdwee na hͻn a wͻayɛ Ahmadiyya akyɛr no nyɛ mpɛnsampɛnsamu wͻ hͻn abrabͻ mu. Sɛ Ahmadiyyafo a wͻakyɛr wͻ mu no, nkanka hͻn a wofi Pakistan no annyɛ hͻn ahyɛdze a wͻbɛpam nkorͻfo a wͻrohwehwɛ nokwar yi.\nValencia aponto yi a yɛabͻ dzin dadaw yi, Hadhrat Khalifatul Masih kasaa tsiabaa wͻ ase faa Islam nkyerɛkyerɛ ho. Ɔbaa bi a ogu ahatatsir kohuu no ekyir no. N’aboma kyerɛ dɛ ͻyɛ Spainnyi mbom oyii noho kyerɛɛ dɛ ͻyɛ Muslimnyi. Ɔbaa no kaa dɛ wͻnam Islam nkyerɛkyerɛ fɛɛfɛw no do akyerɛ Islam mu yie mapã. Aber a Khalifatul Masih kaa dɛ ͻyɛ dɛ ͻbaa no yɛ Spainnyi no, Maulwi Karam Illahi ne babanyin a nna ͻwͻ aponto no ase no kyerɛɛ mu dɛ ͻyɛ Spainnyi ampa na ͻabͻdͻm Islam. Ewuraba no kaa dɛ ‘ͻnnsesaa’ yɛse ampaara, mbom ͻasan kͻ ne nananom hͻn som no mu. Spainfo pii rohwehwɛ hͻn nananom hͻn som na ͻnye n’ase. Ɔwͻ dɛ yɛyer hɛn ho papaapa dɛm bea yi mu na nkorͻfo no hͻn mu. Hadhrat Khalifatul Masih kaa dɛ, ͻbɛka mpɛn pii dɛ, dwumadzi yɛrohwehwɛ ma wͻehyira do a, ͻwͻ dɛ yɛsi gyina wͻ Nyankopͻn Ne mbransɛm do. Anohoba Messiah (ANN) no kaa dɛ asͻrfi yɛ mpontu kwan mbom ͻkae hͻn bio dɛ botae a wͻdze sii no wͻ dɛ ͻyɛ nokwar.\nAmpaara, nokwardzi na nyansa na nyimdzee mbohͻn nyinara nam kyenan kor do; na nokwardzi nye fapem no. Sɛ woyi nkekaawa nyinara akwa a Basharat Asͻrdan (Pedro Abad) na dɛm asͻrfi yi dze nsunsuadopa bɛba. Aponto a wͻyɛɛ no wͻ Valencia no nye Nhyiamu kɛse a odzi kan a Spain Jama’at hyiae wͻ aponto no ase. Fisamenafo, nwomahufo, aban mpanyimfo na amanyɛfo pii baa ase. Hͻn enyi gyee aponto nhyiamu no ho dodow na piinara kaa dɛ da no nye da a odzi kan a wͻtsee Islam nkyerɛkyerɛ fɛɛfɛw no. Piinara kaa dɛ awͻsa guu hͻn. Ampaara, obi a ͻnngye Nyame nndzi a wͻtoo nsa frɛɛ no kaa dɛ o’esua ndzɛmba pii efi Nyamesom ho.\nDr Mansroor kyerɛwee kaa dɛ ne nsɛfo ayɛrsafo (Doctors)no, awͻsa guu hͻn dodow wͻ apontu no ase. Ndɛ, Anohoba Messiah (ANN) n’akakofo nkotsee na wobotum akasa afa gyedzi wͻ Nyankopͻn mu na Nyamesom ne fɛɛfɛw ho, wͻyɛ nkorͻfo a Nyankopͻn aboa hͻn ma woesuo ‘Allah N’ahoma’ no mu dzen. Aponto no, noho nsɛm ara yie wobetsintsim no wͻ nkrataa do dɛ amandzɛɛbͻ na wͻabͻ no dawur wͻ MTA a wͻdze kasafir kyeer dza ͻkͻr do wͻ hͻ nyinara ͻnye nsɛmbisa na nyaano so. Aponto da no nna Ɔkyeame a ͻwͻ Valencia Mbrahyɛ Nhyiamu etu kwan kͻ Madrid a ͻdze dͻnhwir ebien duu hͻ. Biribi sii no ban ma n’asoɛe kaa dɛ onnkotum aba. Mbom Ɔkyeame no tumii baa aponto no ase. Ɔkaa kyerɛ ne hɛnkanyi no dɛ ͻnka hɛn mfi wusiwhɛn gyinabea hͻ nkͻ aponto no ase pɛɛ. N’enyi gyee aponto no ho ͻnam hia a ohia ntsi. Ɔdween dɛ obedzi bɛyɛ dͻnhwer fa naaso ͻkyɛr hͻ kakra. Ɔkaa dɛ Hadhrat Khalifatul Masih akasa afa Islam nkyerɛkyerɛ a ͻyɛ fɛw mapa ho. Dɛmara so na wͻtoo nsa frɛɛ nkorͻfo a wͻyɛ amanyɛfo, mbrahufo, adatserfo na mbrahyɛ nhyiamu mba ka ho. Hͻn a wͻtoo nsa frɛɛ hͻn yɛ ͻha awͻtwe (108). Efisamenafo a nna nkyɛ wotsia hɛn so baa bi. Kasa wͻ aponto no ase gyinaa hͻn a wͻnye Islam da hyia, na kasa yi ekyir no hͻn a hͻn adwen mu yɛ hͻn konsee nyinara nyaa tsigyina. Wiadze rohwɛ hɛn ntsi ͻwͻ dɛ yɛyɛ hɛn ahyɛdze. Ohia dɛ yɛtse hɛn ahyɛdze yi ase.\nAkenkansɛm a ͻtͻdo ebien no kyerɛ dɛ: “Na hom mma nyimpa kuw bi ntsena hom mu a wͻbefrɛ nyimpa akͻ papa ho……na wͻabra bͻnyɛ”. Ɔfa iyi ho no, dza odzi adͻntsen nye Jama’at nsɛmpatrɛfo osiandɛ Khalifa a osi do yi ayɛ hͻn n’ananmusifo wͻ dza ͻfa no Taribiyyat na Tabligh ho. Wͻyɛ nsɛmpakafo a wotu nkorͻfo fo. Sɛ ananmusifo yi annyɛ dza ͻsͻ enyi a wͻbɛyɛ dɛn etu nkorͻfo fo. Jama’at hͻn Taribiyyat na Tabligh yɛ hͻn ahyɛdze ntsi wohia egyinanan a ͻyɛ dzen. Ohia so dɛ wonya abotar a ͻyɛ dzen, setsie so a ͻwͻ dɛ eyɛ na enya fi obinom nkyɛn so, da asɛm na ne nyɛe ho. Wͻyɛ Khalifa a osi do yi n’ananmusifo ma Nyamesom na sunsum mu mpontu ma Jama’at na ͻwͻ dɛ wodzi dɛm ahyɛdze yi do. Ber a woridzi dɛm dwuma yi wobehyia nkodzen, ͻnam dɛ wͻyɛ nyimpa ntsi mber bi wͻsͻ hͻn abotar hwɛ kodu n’ano na ntsɛmara wͻndwen nkͻ mpaabͻ mu wͻ dɛm mber yi mu na wonhu dɛ woetu hͻn bra ama Nyankopͻn na ͻwͻ dɛ wͻdze wiadze bɛhyɛ Nkͻnhyɛnyi (NNN) ne ntamadan no ase.\nDɛm ntsi biribiara nnyi hͻ a obi bɛka a obehihim hͻn ma dza ͻda hͻn enyido no hͻn nsa nkɛka. Hͻn bͻhyɛ begyina hͻn na Nyankopͻn No tumdzi nkotsee do na nnyɛ hͻnara hͻn apɛdze bi a. Penkyɛr a wobenya ama edwuma mu banodzifo no bɛma woenya Nyankopͻn ho enyigye osiandɛ nna wͻreyɛ “ͻfrɛ kͻ papayɛ ho” wͻ tsebea biara mu. Nnyɛ dɛ wobotwitwa agye hͻnho wͻ nkekaawa nko ho bi, ͻwͻ dɛ wotwitwa gye wiadze mba fi ho. Okuw a ͻtͻ do ebien a wͻkasa kyerɛ hͻn nye gyinabewdzifo wͻ Jama’at no mu. Hͻn so wͻdze dwumadzi bi ahyɛ hͻn nsa a, wobobu ho nkontaa. Dɛm ntsi ͻwͻ dɛ wodzi nokwar wͻ nsɛmkaa na nyɛe mu na wͻyɛ dza ͻbɛkyerɛ nokwardzi na sompa na wͻama nkorͻfo edzi dɛm ndzeyɛɛ yi ekyir. Sɛ hͻn mfatoho enndzi Jama’at no bano annkͻ tseneneeyɛ ho a, na sɛ hͻn nsɛm na hͻn ndzeyɛɛ bͻ ebira a, nkaafo no bɛka no wͻ hͻn enyim dɛ ͻwͻ dɛ wͻsesa hͻn ndzeyɛɛ, wͻtsen hͻn sunsum mu gyinabew, wͻyɛ hͻn wiadze ndzeyɛɛ yie na wͻdze botooyɛ tahye Jama’at hͻn asɛm no.\nƆwͻ dɛ wobu asͻfo no a wͻyɛ Khalifa a ͻtsedo yi n’ananmusifo no. Ampaara, edwumamu dzebewdzifo no nye hͻn a ͻwͻ dɛ wodzi kan bu asͻfo no. gyedɛ wobu hͻn nyipmadua nye hͻn su a ͻwͻ hͻn mu, ͻno wonkotum aka dɛ wͻka hͻn a “wͻfrɛ hͻn kͻ papayɛ, na wodzi pɛrpɛr na wohyir bͻn” ho. Edwumamu dzibewdzifo a wͻwͻ Jama’at mu no wͻ dɛ wobu hͻn ho na wͻweͻn hͻnho nkankara Sadr Jama’at na Ameer Jama’at wͻ bea a wͻwͻ biara amma wͻamfa mpaapaamu ammba. Asͻfo hͻn enyidzee ͻwͻ dɛ odzi kan fi Jama’at edzibewdzifo hͻ na afei Ameer Jama’at. Naaso onnyi dɛ wͻfa do dze yɛ hͻn adwen dɛ ͻyɛ hͻn ndzenoa dɛ ͻwͻ dɛ wͻdzi hͻn nyi. Ɔwͻ dɛ wͻbrɛ hͻn ho ase na wͻnya nsakyerpa wͻ hͻn mu. Sɛ yɛtum nya dɛm gyinabew yi wͻ hɛn mu a, hɛn suban pa ho ntsetsee bɛyɛ mberɛw. Na hɛn Tabligh botu mpon ara yie. Koryɛ, enyidzi na asomdwee bɛyɛ nhyira ama hɛn dwumadzi ahorow nyinara.\nHadhrat Khalifatul Masih kyerɛ mu dɛ ͻwͻ dɛ nkitahodzi pa a no mu yɛ dzen bɛda banodzifo nyinara ntamu. Iyi hia osiandɛ ͻnoara bɛma hɛn dwumadzi ayɛ nhyira. Mpaepae mu, pɛsɛmankonya nye ebufuw dze nsunsuando bͻn ba. Hadhrat Khalifatul Masih kaa dɛ mebɛka asɛm bi a osii ber bi dze akyerɛ iyi mu. Obi dze sombo bi kͻbͻͻ ne nyanko bi wͻ onyimnyamfo bi n’enyim dɛ wͻahyehyɛ no ahoroba. Onyimnyamfo no hyɛɛ ase dɛ ͻreyeyaw dɛm banyan no na nyanko no yɛɛ dziin wͻ n’enyim a wͻantow n’anum. Na onyimnyamfo no bisaa no dɛ ebɛnadze ntsi na mereyeyaw wͻ na ayɛ dziin yi? Ebɛnadze ntsi na ehyehyɛ wͻ nyanko no ahoroba no, obuaa dɛ ͻkaa asɛm bi kyerɛɛ me a m’enyi anngye ho. Na onyimnyamfo no kaa dɛ ennya abotar wͻ no ho osiandɛ w’adwen yɛɛ wͻdɛ ͻyɛ fom fom nyimpa sen wo dɛm ntdi na ennya abotar wͻ no ho no.\nDɛ mbrɛ yesie abotar wͻ hɛn mpanyimfo ho no dɛmara so na ͻwͻ dɛ yesie abotar wͻ hͻn a wͻhyɛ hɛn ase nye hɛn etsipɛnfo ho. Iyi bɛyi wͻntwiwͻntwi na ntawantawa nyinara efi hɛn ntamu. Yɛtu wiadze fo naaso sɛ yɛdze dur hͻ a nna yɛatow abotar nye pintsin gyina egu. Mma hɛn Jama’atfo nnyɛ hͻn adwen dɛ iyi yɛ hͻn a woetu hͻn ho ama no nye banodzifo nkotsee hͻn ahyɛdze. Dɛ yɛbenya ahotͻ ama hɛnho hɛnho na yɛbedzi dza Nyankopͻn na Ne somafo bɛka do na yɛbenya Nyamesuro na yɛbedzi Anohoba Messiah (ANN) no nkyerɛkyerɛ do na yɛabrɛ hɛn ho adze ama Khalifa a ͻtse eguado no. Iyinom enye dɛ yebotum egyina Hadis nyimdzii do ayɛ asɛm mbaabaa mu. Yɛbɛnya kasapͻw a no mu yɛ dzen dze eyiyi nsɛm ano, na ͻwͻ dɛ yɛyɛ nhwehwɛ mu. Hikmah so gyina hͻ ma pɛrpɛr. Onnyi dɛ hɛn nsɛm bɛyɛ ekyingye nko, onnyi dɛ hɛn nsɛm mpɛnsampɛnsamu bɛyɛ patapaa yɛ. Sɛ Muslimfo wͻnnye Ahmadiyyafo enntum enyiyi nsɛm ano a, na wͻdze ayɛ ahoroba hyɛ.\nAnohoba Messiah (ANN) no ama hɛn nyimdzee nye nkyerɛkyerɛ a onnyi dɛ yɛyɛ biribiara a ͻmmfa pɛrpɛr kwan mu na ͻyɛ etsirmoͻdzen. Wͻ dɛm siantsir yi ntsi ohia dɛ yɛkan Anohoba Messiah (ANN) no nwoma no yie. Na ͻbɛboa hɛn wͻ Tabligh nye Taribiyyat nyinara mu. Hikmah so gyina hͻ ma botooyɛ na pintsiin gyina. Ahmadiyyafo afofor taa bisa kwan a wͻbɛfa do ayɛ hͻn ebusuafo nye hͻn adͻfo Tabligh. Sɛ hͻn abusuafo no bofuw a wͻnya abotar na wͻngyina pintsiin, na obinom nya adwensakyer wͻ pintsiin gyina mu. Mpo obinom tum kyerɛɛw me dɛ mber a wosie abotar wͻ hͻn busuanyi bi ho no, wͻama wͻabɛyɛ Bai’at. Hikmah a wͻaka no wͻ Kuran mu no, Arabik kasa nkyerɛmu no ka dɛ ogyina hͻ ma adze a oyi ekotoboyɛ fi hͻ. Hͻn a wͻyɛ Tabligh no, ͻwͻ dɛ wͻyɛ ahwɛyie dɛ mbrɛ ͻnnkema nsɛm a wͻbɛka no nnkopia nkorͻfo ma wͻnyɛ akotobofo. Ɔwͻ mu dɛ Maulwifo bi wͻ hͻ a hͻn akoma epirim na wͻbewu wͻ hͻn akotoobo mu naaso sɛ yɛdze abotar na nyansa kasa kyerɛ nkorͻfo wͻ hɛn nyimdzee gyinabew do a, hͻn akoma bɛyɛ mberɛw. mpo sɛ wͻanngye anntomu a, wͻnnyɛ etsiafo.\nAkoma a otsia Nyamesom tum sesa yɛ mberɛw ma akotobofo gyae dɛ wͻbɛyɛ etsiafo. Nkorͻfo a wͻnngye Nyame nndzi pii baa Valencia aponto no ase. Hͻn mu kor a ͻbae nhyiamu no ase no bi kaa dɛ ne yamu a nkyɛ wͻkͻͻ do ara retsie Hadhrat Khalifatul Masih ne nsɛm a ͻdze roto gua no a ofi Kuran nye Hadis mu no. Kuran no mu nyansa dͻͻso ara a ma sɛ wͻdze nyansa yɛ no nkyerɛkyerɛ a odzi mu papa na ͻtͻ akoma do.\nHadhrat Khalifatul Masih kaa dɛ siesie ara a wͻada Jama’at edzi wͻ Valencia yi, ͻwͻ dɛ dwumadzi a aka ekyir nyinara toa do wͻ kwan pa do. Hikmah so kyerɛ dɛ ͻwͻ dɛ ber biara nokwar da edzi. Islam yɛ nokwar som dɛm ntsi onnyi dɛ yɛyɛ biribiara a ͻnnyɛ pefee. Ulemafo a wͻka dɛ dzi ekohwi wͻ nyansakwan do no nnfa kwan mu. Osiandɛ beebiara a ekohwi wͻ no pɛrpɛr nnyi ho na ͻdze basabasayɛ na bͻn ba, na Islam so nnyɛ basabasa som. Ɔyɛ ahyɛdze kɛse da Ahmadiyyanyi biara do dɛ Nyankopͻn aka dɛ yɛnhyɛ Hikmah n’akadze mã. Dɛm ntsi hom mma hom nyimdzee na pɛrpɛryɛ nkͻ sor na hom nsua sɛ hom botum ahyɛ nkorͻfo suban nsew. Ɔyɛ adze son kɛse dɛ obi botum ahyɛ nkorͻfo su nsew na yɛrenntum nnyɛ Tabligh yie sɛ yɛkwatsir iyi a. Iyinom nyinara bɛboa hom na hom etu nkorͻfo fo wͻ kwan pa do. Iyi kyerɛ adze a ͻbɛma akoma ayɛ mberɛw. M’akyerɛ dza ͻbɛma akoma ayɛ mberɛw na wͻahyɛ Hikmah ma. Amanaman ahorow do mba na wͻwͻ ha, dɛm ntsi ͻbehia dɛ hom bɛfa nyansa kwan ahorow do bɛka Nyamesɛm.\nKuran kyerɛ hɛn bio dɛ yɛnfa kwanpa do nyɛ nsɛm ho mpɛnsampɛnsamu. Hɛn dze hɛn asodzi nye dɛ yɛbɛyɛ Tabligh na no nsunsuando no yɛ Nyankopͻn N’edwuma. Iyi ntsi na ohia kɛse dɛ yɛbɛsesa hɛn suban no. Anohoba Messiah (ANN) no kaa dɛ asɛm kor noara a sɛ efa kwan pa do ka kyerɛ obi a ͻbɛma wͻayɛ wo nyanko no, dɛm asɛm noara eka kyerɛ obi wͻ kwan bͻn do a, ͻbɛyɛ wo tamfo. Nyankopͻn aka dɛ mber nyinara hom nyiyi nsɛm ano wͻ kwan pa do. Iyi na Nyankopͻn afrɛ no Hikmah. Dɛ yɛbɛdua Hikmah do edzi dwuma biara yɛ adze hiadze ma hɛn ntamu nkitahodzi. Nyankopͻn N’adom ebuei Tabligh ama hɛn. Siesieara dze ohia ma hɛn dɛ yɛfa kwan pa do nya ho mfaso. Dawurbͻ nkrataa abͻ asɛm yi ho dawur na Khalifa so aka dɛ wͻyii Muslimfo edzi fii ͻman yi mu wͻ afe 1700 mu, afei na yɛresan aba ha bio. Hɛn botae renhyɛ mã wͻ dawurbͻ nkrataa no dawurbͻ mu kɛkɛ. Dawurbͻ nkrataa no bi so akasa afa mber a Khalifatul Masih a ͻtͻ do anan rebobuei Basharat Asͻrdan no wͻ Pedro Abad.\nNa yɛrebisa dɛ ebɛn mpontu na yɛanya wͻ mfe eduasa a abɛsen kͻr no mu. Nkorͻfo a wͻpɛ dɛ wͻhyɛ hͻn botae mã no enyi nnge dɛ wͻabͻ hɛn nsɛm ho dawur ara kɛkɛ. Ɔwͻ dɛ yɛkͻ do ara yɛ nsusuho na nhyehyɛɛ a ͻbɛma yɛahyɛ hɛn botae mã. Nsɛmsɛm nketse nketse nnyi dɛ ͻsom hɛn Ahmadiyyafo bo koraa. Wͻrennhwehwɛ dɛ asɛm a Ameer Jama’at anaa Sadr Jama’at aka afa osimasi no ho. Mbom hͻn a wͻdze dɛm nsɛm yi ba no wobu hom dɛ wͻyɛ tootooba. Wͻka dɛ wͻage hɛn ber yi do Imam no edzi na wͻpɛ dɛ wͻma hͻn gyedzi hia hͻn sen wiadze yi mu biribiara. Ntawantawa nketsenketse yi bɛma hͻn werɛ efir hͻn botae no. Iyinom botum ama wͻdze mpaapaa mu aba ma asɛe hͻn wiadze yin ye hͻn ewie. Wͻka dɛ sɛ hɛn a wͻdze dɛm nsɛm nketse nktse yi kyima no wͻwͻ tsema ma hͻn anaa asͻr yi a, nkyɛ wͻnnkepaa nsɛm yi do akyerɛ obiara osiandɛ nsɛm a ͻtsetse dɛm nyinara yɛ anokumdzi nye anantsir twitwa. Sɛ yɛnya dɛm adwen pa yi a, ͻdze nsesa kɛse bɛba. Khuddamfo,Ansarfo nye Lajnafo nhwɛ dɛ wͻbɛyi dɛm nsɛm yi nyinara akwa ama wͻammfa ntawantawa nye mpaapaa mu ammba. Yɛsrɛ dɛ Nyankopͻn bɛma asͻrfi yi ayɛ nhyira wͻ akwan ahorow nyinara do.\nHadhrat Khalifatul Masih srɛɛ mpaabͻ maa onua bi a wͻabͻ no etur wͻ Nawab Shah, Pakistan. Ɔda ma ͻyɛ dzen, adatserfo na wͻbotum akyerɛ ndafu bi mu dɛ noho yie weifir owu gyinabew mu.


1 Petru 1 NTLR – 1 Petro 1 AKCB | Biblica\n1 Petru 1 NTLR – 1 Petro 1 AKCB\n1Saa krataa yi fi Yesu Kristo somafo Petro nkyɛn,\nƆde kɔma Onyankopɔn nnipa a wayi wɔn a wɔabɔ ahwete sɛ ahɔho kɔ Ponto, Galatia, Kapadokia, Asia ne Bitinia amantam mu no. 2Wɔnam Agya Onyankopɔn botae so na woyii mo na wɔnam ne Honhom so tew mo ho sɛ munni Yesu Kristo akyi na ɛnam so ama ne mogya no atew mo ho:\nAdom ne asomdwoe a ɛdɔɔso nka mo.\n3Momma yɛnna Onyankopɔn a ɔyɛ yɛn Awurade Yesu Kristo Agya no ase. Esiane nʼahummɔbɔ dodow nti, ɔnam nyan a onyan Yesu Kristo fii owu mu no so maa yɛn nkwa foforo. Eyi ma yenya anidaso a ase atim, 4enti yɛrehwɛ anim sɛ yebenya nhyira dodow a Onyankopɔn akora a ɔde bɛma ne mma no bi. Ɔde asie wɔ ɔsoro ama mo, efisɛ hɔ de, ɛremporɔw anaa ɛrensɛe na ɛrempa nso. 5Na Onyankopɔn gyina ne tumi kɛse no so bɛhwɛ sɛ mubedu hɔ wɔ asomdwoe mu na mo nsa aka, efisɛ mugye no di. Ɛbɛyɛ mo de nna a edi akyiri no mu ama obiara ahu. 6Ɛwɔ mu sɛ ebia ɛbɛba mprempren, esiane ɔhaw bebree a mobɛfa mu no nti, mo werɛ bɛhow de, nanso momma mo ani nnye saa asɛm yi ho. 7Ɔhaw ba sɛnea ɛbɛyɛ a wobehu sɛ mo gyidi no yɛ kann. Sikakɔkɔɔ a wotumi sɛe no no mpo, wɔde ogya sɔ hwɛ, enti ɛsɛ sɛ wɔsɔ mo gyidi a ɛsom bo kyɛn sikakɔkɔɔ no hwɛ hu sɛ ebetumi agyina ana. Ɛno ansa na da a Yesu Kristo bɛba no, mubenya anuonyam. 8Ɛwɔ mu sɛ munhu Yesu de, nanso modɔ no. Munhu no mprempren de, nanso mugye no di. Anigye a moanya no boro so, 9efisɛ mo nsa renka gyidi so mfaso a ɛyɛ mo kra nkwagye no.\n10Saa nkwagye yi na adiyifo no de boasetɔ hwehwɛɛ mu, hyɛɛ saa akyɛde yi a Onyankopɔn de bɛma mo no ho nkɔm. 11Wɔpɛɛ sɛ wohu bere no ne ɔkwan a ɛnam so bɛba. Saa bere yi ne bere a Kristo Honhom a ɛte wɔn mu no rekyerɛ wɔ nkɔmhyɛ a ɛfa Kristo amanehunu a ɔbɛfa mu ne anuonyam a ebedi akyi no ho. 12Onyankopɔn daa no adi kyerɛɛ saa adiyifo no sɛ, wɔanyɛ adwuma no amma wɔn ho, na mmom wɔyɛ de som mo. Wɔnam Honhom Kronkron a wɔsomaa no fii ɔsoro no tumi so kaa Asɛmpa no kyerɛɛ mo. Ɛwɔ mu sɛ abɔfo no pɛɛ sɛ wɔbɛte Asɛmpa yi de, nanso wɔde brɛɛ mo nko ara.\n13Enti munsi mo adwene pi na munni dwuma. Munnyina yiye na momma mo ani nna nhyira a wɔde bɛma mo Yesu Kristo ba a ɔbɛba no mu no so. 14Muntie Onyankopɔn, na mommma akɔnnɔ abrabɔ a edii mo so bere a na munnim no no nni mo so. 15Na mmom monyɛ kronkron wɔ biribiara a moyɛ mu, sɛnea Onyankopɔn a ɔfrɛɛ mo no yɛ kronkron no. 16Kyerɛwsɛm no ka se, “Ɛsɛ sɛ moyɛ kronkron, efisɛ meyɛ kronkron.”\n17Monkae sɛ mo Agya a ɔwɔ ɔsoro a mobɔ no mpae no nhwɛ nnipa anim wɔ nʼatemmu mu. Ɛno nti momfa nidi nyinaa mma no wɔ mo nna a aka mo wɔ asase yi so no. 18Efisɛ munim bo a wotua de gyee mo fii abrabɔ bɔne a mo nananom kyerɛɛ mo no mu. Ɛnyɛ ade a ɛhwere ne bo a ɛsom te sɛ dwetɛ anaa sikakɔkɔɔ no. 19Kristo a ɔte sɛ oguamma a onni dɛm no de ne ho bɔɔ afɔre a ne bo yɛ den ma munyaa ahofadi. 20Ansa na wɔrebɔ wiase no, na Onyankopɔn ayi no na mo nti na nna a edi akyiri no wɔdaa no adi no. 21Ɛnam ne so na mugyee Onyankopɔn a onyan no fii awufo mu na ɔmaa no anuonyam no dii. Ɛnam so ama mo gyidi ne mo anidaso ase atim wɔ Onyankopɔn mu no.\n22Afei a moayɛ osetie ama nokware no nti, mo ho atew na mododɔ mo nuanom agyidifo nokware mu yi, mumfi mo koma nyinaa mu nnodɔ mo ho mo ho. 23Efisɛ wɔawo mo foforo; emfi aba a ɛporɔw mu, na mmom efi Onyankopɔn asɛm a ɛmporɔw no mu. 24Kyerɛwsɛm no ka se,\n“Nnipa nyinaa te sɛ sare;\nna wɔn anuonyam te sɛ nhwiren.\nSare no wu ma ne nhwiren no po,\nEyi ne asɛm a Asɛmpa no de brɛɛ mo.\nAKCB : 1 Petro 1


Owuo| Nea Bible Ka\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Fijian Finnish French Georgian German Greek Hebrew Hiligaynon Hungarian Igbo Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Maltese Myanmar Norwegian Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tsonga Tswana Turkish Twi Ukrainian Vietnamese Xhosa Zulu\n“Woyɛ dɔte na dɔte mu na wobɛsan akɔ.”—Genesis 3:19.\nEbinom adwene yɛ wɔn sɛ, sɛ obi wu a ɔsan kɔtena baabi te sɛ ɛsoro, bonsam-gya mu, mfimfimmea anaa ahodwira-gya mu. Ebinom nso gye di sɛ, sɛ obi wu a, yɛsan wo no bio. Nanso wɔn a wɔnyɛ nyamesomfo no deɛ, wɔgye di sɛ, sɛ onipa wu a, na wawu.\nƆsɛnkafo 9:10 ka sɛ: “Adwuma ne adwene ne nimdeɛ ne nyansa biara nni Adamena mu a worekorɔ no.” Bible ma yehu baabi a nnipa ne mmoa nyinaa wu a wɔkɔ. Ɛka sɛ: “Wɔn nyinaa kɔ faako. Wɔn nyinaa firi dɔteɛ mu, na wɔn nyinaa san kɔ dɔteɛ mu.”—Ɔsɛnkafo 3:20.\nAwufo—Wɔwɔ anigye mu anaasɛ wɔwɔ awerɛhow mu?\n“Ne honhom fi kɔ, na ɔsan kɔ ne dɔte mu; da no ara, ne nsusuwii yera.”—Dwom 146:4.\nNnipa pii wɔ hɔ a, yɛakyerɛkyerɛ wɔn sɛ, sɛ obi wu a, deɛ ɔyɛɛ no wiase na ɛbɛkyerɛ deɛ obenya. Sɛ ɔyɛɛ adepa a, obegye n’ani afebɔɔ; odii bɔne nso a, wɔbɛteetee no daa. Nkurɔfo ka sɛ nnipa wu a, gye sɛ wɔprapra wɔn bɔne ansa na wɔatumi akɔ Onyankopɔn anim. Wɔsan ka sɛ, sɛ wɔampra obi bɔne a, saa anigye no bɛbɔ no.\nAwufo nni anigye mu, na wɔnte yaw nso. Nokwasɛm ne sɛ awufo nnim hwee; deɛ ɛrekɔ so biara wɔnte. Enti wɔrentumi mmoa obi, na saa ara nso na wɔrentumi mpira obiara. Ɔsɛnkafo 9:5, 6 ka sɛ: “Ateasefo nim sɛ wobewuwu; awufo de, wonnim biribiara . . . Afei nso wɔn dɔ oo, wɔn tan oo, wɔn ninkuntwe oo, ayera dedaw, na wonni nea wɔyɛ owia ase biara mu kyɛfa bio.”\nAnidaso bi wɔ hɔ ma awufo anaa?\n“Sɛ ɔbarima wu a, ɔbɛtena ase bio? M’afiase nna nyinaa mɛtwɛn akosi sɛ me home bɛba.”—Hiob 14:14.\nNnipa pii gye di sɛ, sɛ obi nya kɔ bonsam-gya mu deɛ a, na waka hɔ; wɔbɛteetee no daa. Wogye di sɛ wɔn a wɔwɔ mfimfimmea no deɛ, sɛ wɔde gya no prapra wɔn bɔne wie a, na wɔkɔ soro akɔgye wɔn ani.\nSɛ obi wu a, ɔkɔda dinn. Akyiri yi, Onyankopɔn Ba no benyan wɔn a wɔawuwu no aba asase so bio. Bible ka sɛ: “Mommma eyi nnyɛ mo nwonwa, efisɛ dɔn no reba a wɔn a wɔwɔ nkae ada mu nyinaa bɛte ne nne na wɔafi adi.” (Yohane 5:26, 28, 29) Sɛ obi nyane ba a, ne bra a ɔbɛbɔ na ɛbɛkyerɛ sɛ obenya daa nkwa anaasɛ ɔrennya. *\n^ nky. 14 Wopɛ sɛ wuhu owusɔre ho nsɛm pii a, yɛsrɛ wo hwɛ Dɛn na Bible Kyerɛkyerɛ Ankasa? nhoma no ti 7. Yehowa Adansefo na wotintimii.\nSɛ yewu a dɛn na ɛba yɛn so? So yebehu yɛn adɔfo a wɔawuwu no bio?\nNea Bible Ka Fa Owuo Ho?


Nehemia 13 | Intanɛt So Bible| Wiase Foforɔ Nkyerɛaseɛ\n13 Saa da no, wɔkenkan+ Mose nhoma+ no ɔman no asom; na wohui sɛ wɔakyerɛw wom sɛ ɛnsɛ sɛ Ammonfo+ ne Moabfo+ ba nokware Nyankopɔn asafo mu da biara da,+ 2 efisɛ wɔamfa aduan+ ne nsu+ ammehyia Israel mma, mmom no, wɔkɔbɔɔ Balaam+ paa sɛ ɔnnome wɔn.+ Nanso yɛn Nyankopɔn maa nnome no dan nhyira.+ 3 Enti bere a wɔtee mmara no ara pɛ,+ wofii ase yiyii+ firamanfiramanfo no nyinaa fii Israelfo no mu. 4 Ansa na wɔreyɛ eyi no, na Eliasib,+ ɔsɔfo a ɔhwɛ yɛn Nyankopɔn fie adidibea+ so a ne busuani ne Tobia+ no, 5 asiesie adidibea kɛse+ bi ama no; ɛhɔ na kan no na wɔde aduan afɔre+ ne ɛhyɛ ne anwenne gu; ɛhɔ nso na aduan ne nsa+ foforo ne ngo+ so ntotoso du du a wɔahyɛ sɛ wɔmfa mma Lewifo+ ne nnwontofo ne apon ano ahwɛfo no ne asɔfo no kyɛfa wɔ. 6 Saa bere no nyinaa na minni Yerusalem; Babilon hene Artasasta+ afe a ɛto so aduasa abien+ mu na mekɔɔ ɔhene nkyɛn, na akyiri yi mesrɛɛ kwan de fii ɔhene nkyɛn kakra.+ 7 Ɛnna mebaa Yerusalem behuu adebɔne a Eliasib+ ayɛ ama Tobia,+ sɛ wasiesie asa bi ama no wɔ nokware Nyankopɔn fie+ no adiwo. 8 Ɛyɛɛ m’ani so bɔne yiye,+ enti miyiyii Tobia dan mu nneɛma nyinaa fii adidibea hɔ tow guu+ abɔnten. 9 Miwiei no, meka ma wodwiraa+ adidibea hɔ;+ na mesan de nokware Nyankopɔn fie anwenne+ ne aduan afɔre ne ɛhyɛ+ no guu hɔ bio. 10 Mibehui sɛ na wɔmfa Lewifo no kyɛfa+ mma wɔn ma enti Lewifo ne nnwontofo a wɔreyɛ adwuma no aguanguan kɔ; obiara kɔ n’asase so.+ 11 Ɛnna m’ani beree+ asoafo+ no so, na mibisaa wɔn sɛ: “Dɛn nti na moabu mo ani agu nokware Nyankopɔn fie so?”+ Na meboaboaa wɔn ano de wɔn sisii wɔn gyinabea. 12 Na Yuda nyinaa de nnɔbae+ ne nsa foforo+ ne ngo+ so ntotoso du du+ baa adekora adan+ no mu. 13 Afei mede adekora adan no hyɛɛ ɔsɔfo Selemia ne ɔkyerɛwfo* Sadok ne Pedaia a ofi Lewifo mu no nsa, efisɛ wobuu wɔn anokwafo;+ na Matania+ ba Sakur ba Hanan na na ɔhyɛ wɔn ase; wɔn na na wɔkyekyɛ+ wɔn nuanom kyɛfa ma wɔn. 14 O me Nyankopɔn, kae me+ wɔ eyi ho, na mma wo werɛ mmfi+ adɔe a mayɛ wɔ me Nyankopɔn fie+ yi ho ne ɔhwɛ a mahwɛ so no. 15 Nna no mu no, mihuu nkurɔfo wɔ Yuda sɛ wotiatia nsã-kyi-amoa so homeda+ na wɔde awi a wɔakyekyere soasoa+ mfurum;+ ɛne nsa ne bobe ne borɔdɔma+ ne nnesoa ahorow nyinaa bi, na wɔde ba Yerusalem homeda;+ na mebɔɔ wɔn kɔkɔ wɔ da a wɔde tɔn nneɛma no ho. 16 Ná Tirofo+ bi wɔ kurow no mu a wɔde mpataa ne aguade ahorow nyinaa bi ba bɛtontɔn+ no homeda ma Yudafo wɔ Yerusalem. 17 Enti m’ani beree Yuda mmapɔmma+ no so, na mibisaa wɔn sɛ: “Adebɔne bɛn na moreyɛ de agu homeda no ho fĩ yi? 18 Ɛnyɛ saa kwan yi ara na mo agyanom faa so+ a yɛn Nyankopɔn de mmusu+ yi nyinaa baa yɛne kurow yi so? Nanso hwɛ, moda so ara regu homeda no ho fĩ+ ama abufuhyew no adɔɔso wɔ Israel so.” 19 Na ɛbae sɛ bere a Yerusalem kurow apon no reyɛ aduru sum ma homeda adu no, mehyɛe ntɛm ma wɔtotoo apon no mu.+ Meka kaa ho sɛ wommmuebue gye sɛ homeda no atwam; na mede m’asomfo no bi gyinagyinaa apon no ano na wɔamfa adesoa biara amma mu homeda.+ 20 Ɛno nti aguadifo ne adetɔnfo a wɔtɔn aguade ahorow nyinaa bi no dedaa Yerusalem apon no akyi pɛnkoro ne ne mprenu so. 21 Ɛnna mebɔɔ wɔn kɔkɔ+ sɛ: “Adɛn nti na modeda ɔfasu no akyi? Sɛ moyɛ saa bio a, mɛyɛ mo ade.”+ Efi saa bere no, wɔamma homeda bio. 22 Ɛnna meka kyerɛɛ Lewifo+ no sɛ wonnwira+ wɔn ho daa na wɔmmra mmɛwɛn apon+ no na wɔntew+ homeda no ho. Eyi mu nso, O me Nyankopɔn, kae+ me, na hu me mmɔbɔ sɛnea w’adɔe+ bebrebe no te. 23 Afei nso mihui saa bere no sɛ Yudafo no bi awareware+ Asdodfo+ ne Ammonfo ne Moabfo+ mmea. 24 Wɔn mma no nso, na wɔn mu fã ka Asdodfo kasa, na wɔn mu biara ntumi nka Yudafo kasa;+ mmom aman foforo so kasa na na wɔka. 25 Ɛnna m’ani beree wɔn so, na medomee wɔn+ bobɔɔ mmarima no binom;+ mitutuu wɔn nhwi na mema wɔkaa Onyankopɔn ntam+ na mekae sɛ: “Mommfa mo mmabea mmma wɔn mmabarima, na wɔn mmabea nso munnnye wɔn mmma mo mmabarima, na mo ankasa nso monnware wɔn.+ 26 Ɛnyɛ saa nneɛma yi ara na ɛmaa Israel hene Solomon yɛɛ bɔne?+ Ná ɔhene biara nte sɛ ɔno+ amanaman no mu; ne Nyankopɔn dɔɔ no,+ ma enti Onyankopɔn de no sii Israel nyinaa so hene. Ɔno mpo, mmea ananafo na wɔma ɔyɛɛ bɔne.+ 27 Ɛnyɛ nwonwa sɛ moreyɛ saa bɔne akɛse yi nyinaa de ato yɛn Nyankopɔn mmara, sɛ moawareware ananafo mmea yi?”+ 28 Ná ɔsɔfo panyin Eliasib+ ba Yoiada+ mma no mu biako yɛ Horonni+ Sanbalat+ asebarima. Enti mepam no.+ 29 O me Nyankopɔn, kae wɔn, sɛ wɔagu asɔfodi ne asɔfodi apam+ ne Lewifo+ no ho fĩ.+ 30 Na midwiraa+ wɔn ho fii ananade biara ho na mede asɔfo ne Lewifo no sisii nnwuma so, obiara ne n’adwuma;+ 31 nnyina+ ne aba a edi kan nso, wɔde bae wɔ bere a wɔahyɛ mu. O me Nyankopɔn, kae me+ ma ensi me yiye.+\n^ Hwɛ Ne 8:1 ase hɔ asɛm.


Jean 21 BDS – Yohane 21 ASCB | Biblica\nJean 21 BDS – Yohane 21 ASCB\n1Akyire no, Yesu yii ne ho adi bio wɔ Tiberia Po ho kyerɛɛ nʼasuafoɔ no mu bi. Ɛkwan a ɔfaa so yii ne ho adi kyerɛɛ wɔn no nie: 2Saa ɛberɛ no, na Simon Petro, ne Toma (a wɔfrɛ no Ata), ne Natanael a ɔfiri Kana a ɛwɔ Galilea ne Sebedeo mma ne Yesu asuafoɔ no mu baanu na na wɔwɔ ɔtadeɛ no ho. 3Wɔwɔ hɔ no, Petro ka kyerɛɛ wɔn a wɔaka no sɛ, “Merekɔyi nam.” Wɔn a na wɔka ne ho no ka kyerɛɛ no sɛ, “Yɛne wo bɛkɔ.” Wɔn nyinaa kɔtenaa kodoɔ mu kɔɔ ɛpo, nanso saa anadwo no wɔanyi nam biara.\n4Adeɛ kyee anɔpa a anim retete no, Yesu bɛgyinaa mpoano hɔ, nanso na asuafoɔ no nnim sɛ ɛyɛ ɔno.\n5Ɔfrɛɛ asuafoɔ no bisaa wɔn sɛ, “Anuanom, moayi nam bi anaa?”\nWɔbuaa sɛ, “Dabi.”\n6Ɔka kyerɛɛ wɔn sɛ, “Mongu mo asau no wɔ nifa fam na mobɛyi nam.” Wɔguu asau no sɛdeɛ ɔkaeɛ no. Nam yɛɛ asau no ma sei tɔ a na wɔtwe a ɛntwe.\n7Afei, osuani a Yesu dɔ no no ka kyerɛɛ Petro sɛ, “Ɛyɛ Awurade.” Ɛberɛ a Simon Petro tee sɛ ɛyɛ Awurade no, ɔhyɛɛ nʼatadeɛ, huri tɔɔ nsuo no mu dware kɔɔ mpoano hɔ. 8Asuafoɔ a wɔaka no tenaa kodoɔ no mu baa mpoano hɔ bi. Wɔreba no, na wɔretwe asau a na nam ahyɛ no ma sei tɔ no. Ɛkwan a ɛfiri faako a wɔwɔ wɔ ɛpo no so ba mpoano hɔ no bɛyɛ mita ɔha. 9Wɔduruu mpoano hɔ no wɔhunuu sɛ obi asɔ ogya retoto nam na burodo bi nso gu nkyɛn.\n10Yesu ka kyerɛɛ wɔn sɛ, “Momfa nam a moayi no bi mmra.” 11Simon Petro foro kɔɔ kodoɔ no mu kɔtwee asau a na nam akɛseɛ bɛyɛ ɔha aduonum mmiɛnsa wɔ mu no baa mpoano hɔ. Ɛwom sɛ na nam ayɛ asau no ma deɛ, nanso antete. 12Yesu frɛɛ wɔn sɛ, “Mommɛdidi.” Asuafoɔ no mu biara ammisa no onipa ko a ɔyɛ ɛfiri sɛ, na wɔnim sɛ ɛyɛ Awurade. 13Yesu faa burodo no kyekyɛ maa wɔn. Yei akyi no, ɔkyɛɛ nam a na wɔatoto no nso maa wɔn. 14Yei ne ne mprɛnsa so a Yesu sɔre firii awufoɔ mu no, ɔyii ne ho adi kyerɛɛ nʼasuafoɔ no.\n15Wɔdidi wieeɛ no, Yesu bisaa Simon Petro sɛ, “Yohane ba Simon, wodɔ me sene sɛdeɛ yeinom dɔ me no anaa?”\nPetro buaa sɛ, “Aane, Awurade, wonim sɛ medɔ wo.”\nYesu ka kyerɛɛ no sɛ, “Yɛne me nnwammaa.”\n16Yesu sane bisaa no sɛ, “Yohane ba Simon, wodɔ me anaa?”\nPetro sane buaa sɛ, “Aane, Awurade, wonim sɛ medɔ wo.”\nYesu sane ka kyerɛɛ no sɛ, “Hwɛ me nnwan.”\n17Yesu bisaa no ne mprɛnsa so sɛ, “Yohane ba Simon, ampa ara sɛ wodɔ me?”\nAsɛm yi yɛɛ Petro awerɛhoɔ sɛ Yesu abisa no saa asɛm korɔ no ara mprɛnsa. Enti, ɔka kyerɛɛ Yesu sɛ, “Awurade, wonim biribiara, na wonim nso sɛ, medɔ wo!”\nYesu ka kyerɛɛ no sɛ, “Yɛne me nnwan. 18Meka nokorɛ akyerɛ wo. Woyɛ aberanteɛ no, na wotumi siesie wo ho kɔ baabiara a wopɛ, na woyɛ deɛ wopɛ biara nso. Nanso, sɛ wobɔ akɔkoraa a, wobɛtene wo nsam na obi asiesie wo ho ama wo, de wo akɔ baabi a anka wompɛ sɛ wokɔ.” 19Asɛm a Yesu kaeɛ no, ɔde kyerɛɛ owu ko a Petro bɛwu de ahyɛ Onyankopɔn animuonyam. Yesu ka kyerɛɛ Petro sɛ, “Di mʼakyi.”\n20Petro twaa nʼani hwɛɛ nʼakyi hunuu sɛ osuani a Yesu dɔ no no di wɔn akyi. Saa osuani yi ne obi a wɔredidi no, ɔtwe bɛn Yesu bisaa no sɛ, “Awurade, hwan na ɔbɛyi wo ama” no? 21Petro hunuu saa osuani yi no, ɔbisaa Yesu sɛ, “Awurade, na yei nso ɛdeɛn na ɛbɛto no?”\n22Yesu buaa no sɛ, “Sɛ mepɛ sɛ ɔtena hɔ kɔsi sɛ mɛsane aba a, ɛfa wo ho bɛn? Wo deɛ, di mʼakyi.” 23Asɛm a Yesu ka faa saa osuani yi ho no maa Yesu akyidifoɔ no mu pii susuu sɛ, saa osuani no renwu da. Nanso, na ɛnyɛ deɛ Yesu hwehwɛ akyerɛ ne no, ɛberɛ a ɔkaa sɛ, “Sɛ mepɛ sɛ ɔtena hɔ kɔsi sɛ mɛsane aba a, ɛfa wo ho bɛn?”\n24Saa osuani yi ne onipa a ɔdi yeinom nyinaa ho adanseɛ na ɔtwerɛeɛ nso. Yɛnim sɛ nʼadanseɛ no yɛ nokorɛ.\n25Nneɛma bebree wɔ hɔ nso a Yesu yɛeɛ a wɔantwerɛ, na sɛ wɔtwerɛeɛ no mmaako mmaako a, anka megye di sɛ ɛrensene ewiase.\nASCB : Yohane 21


Onyankopɔn Suban Te Sɛn?\nƆwɛn-Aban | No. 1 2019\nKENKAN WƆ Acholi Afrikaans Albanian American Sign Language Amharic Arabic Argentinean Sign Language Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Belize Kriol Bengali Betsimisaraka (Southern) Bicol Bislama Boulou Brazilian Sign Language Bulgarian Cambodian Catalan Cebuano Changana (Mozambique) Chichewa Chilean Sign Language Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuukese Chuvash Cibemba Cinyanja Colombian Sign Language Croatian Czech Dangme Danish Digor Douala Drehu Dutch Efik English Estonian Ewe Fijian Finnish Fon French Ga Garifuna Georgian German German Sign Language Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Hungarian Sign Language Iban Ibanag Icelandic Igbo Iloko Indian Sign Language Indonesian Isoko Italian Italian Sign Language Japanese Javanese Kabiye Kannada Karen (S'gaw) Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mizo Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Nias Niuean Norwegian Nyaneka Nyungwe Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Polish Sign Language Ponapean Portuguese Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Russian Sign Language Rutoro Samoan Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Tuvaluan Twi Tzeltal Tzotzil Ukrainian Umbundu Urhobo Uruund Uzbek Venda Venezuelan Sign Language Vietnamese Wallisian Waray-Waray Wayuunaiki Wolaita Xhosa Yapese Yoruba Zande Zapotec (Isthmus) Zapotec (Lachiguiri) Zulu\nMpɛn dodow a yehu obi suban no, dodow no ara na yehu sɛnea ɔte, na wei betumi ama yɛne n’adamfofa mu ayɛ den. Saa ara na sɛ yehu Yehowa su ahorow no yiye a, ɛbɛma yɛahu sɛnea ɔte, na ebetumi ama yɛne n’adamfofa mu ayɛ den. Onyankopɔn wɔ su ahorow pii a ɛyɛ fɛ, nanso emu nnan de, ɛda nsow: ne tumi, ne nyansa, n’atɛntrenee, ne ne dɔ.\nONYANKOPƆN WƆ TUMI\n‘O Awurade Tumfoɔ Yehowa! Hwɛ, wo na wode wo tumi yɛɛ ɔsoro ne asase.’—YEREMIA 32:17.\nTumi a Onyankopɔn wɔ no, yehu wɔ n’adebɔ mu. Nhwɛso bi ni. Sɛ owia bɔ na wupue kogyina abɔnten a, wote nka sɛn wɔ wo honam ani? Wote sɛ owia a ɛrebɔ no yɛ hyew. Saa ɔhyew no fi Yehowa tumi a ɔde bɔɔ ade no mu. Owia no ano den te sɛn? Ɔhyew a ɛwɔ owia no mfinimfini no bɛyɛ digrii Celsius ɔpepem 15. Anibu biara mu no, tumi a efi owia mu ba no, ɛne tumi a ɛwɔ nuklea atopae ɔpehaha pii mu no yɛ pɛ.\nNanso, nsoromma ɔpepepem pii a ɛwɔ amansan no mu no, sɛ yɛde owia no toto emu bi ho a, owia no sua koraa. Nyansahufo kyerɛ sɛ nsoromma a ɛsoso pa ara no, wɔfrɛ emu baako UY Scuti. Ne kɛse te sɛ owia no mmaako mmaako 1,700 a yɛaka abom. Baabi a owia no wɔ no, sɛ yɛde UY Scuti kɔhyɛ hɔ a, sɛnea ɛsõ no nti, ɛbɛmene asase yi koraa akɔ ara akɔtra okyinnsoromma Jupiter. Yebetumi aka sɛ wei boa ma yɛte asɛm a Yeremia kae no ase yiye. Ɔkaa sɛ, Yehowa Nyankopɔn na ɔde ne tumi yɛɛ ɔsoro ne asase, kyerɛ sɛ, amansan yi nyinaa.\nSɛn na Onyankopɔn tumi no boa yɛn? Owia ne nneɛma ahorow a ɛwɔ asase so a Onyankopɔn abɔ no na ɛboa yɛn ma yɛtena nkwa mu. Ne nyinaa akyi no, Onyankopɔn san de ne tumi boa yɛn mu biara. Ɔkwan bɛn so? Bere a na Yesu wɔ asase so no, Onyankopɔn maa no tumi ma ɔde yɛɛ anwonwade pii. Bible ka sɛ: “Anifuraefo hu ade bio, na mmubuafo nantew, akwatafo ho fi na asotifo te asɛm, wonyan awufo.” (Mateo 11:5) Ɛnnɛ nso ɛ? Bible san ka sɛ: ‘Ɔma nea wabrɛ no tumi, na wɔn a wɔde wɔn ho to Yehowa so no benya ahoɔden foforo.’ (Yesaia 40:29, 31) Onyankopɔn betumi ama yɛn “tumi a ɛboro onipa de so,” na yɛde agyina asetenam nsɛnnennen ne sɔhwɛ ahorow ano. (2 Korintofo 4:7) Wohwɛ sɛnea Onyankopɔn dɔ yɛn na ɔde ne tumi a enni ano no boa yɛn no a, w’ani nnye ho sɛ wobɛbɛn no?\nONYANKOPƆN YƐ ONYANSAFO\n“O Yehowa, wo nnwuma dɔɔso dɛn ara! Nyansam na woayɛ ne nyinaa.”—DWOM 104:24.\nMpɛn dodow a yesua nneɛma a Onyankopɔn abɔ ho ade no, dodow no ara na ne nyansa ma yɛn ho dwiriw yɛn. Nyansahufo bi wɔ hɔ a, adwuma a wɔyɛ ara ne sɛ wɔhwɛ nneɛma a Yehowa abɔ so yɛ nneɛma bebree. Nea wɔyɛ no, efi nneɛma nketenkete so kosi biribi te sɛ wimhyɛn so.\nSɛnea Onyankopɔn bɔɔ onipa aniwa no yɛ nwonwa\nNneɛma a Onyankopɔn ayɛ a ɛma yehu ne nyansa no, nea ɛyɛ nwonwa wom pa ara ne sɛnea ɔyɛɛ onipa. Susuw sɛnea abofra nyin wɔ ne maame yafunum no ho hwɛ. Nkwaboaa baako pɛ na efi ase. Ɛno na onipa no awosu ho nsɛm nyinaa wom. Saa nkwaboaa baako no, emu kyekyɛ, na ɛbɛyɛ nkwammoaa bebree a edi nsɛ. Bere a ɛfata mu no, emu kyekyɛ bio ma yenya mogya de, dompe de, adwene de, ne nea ɛkeka ho. Ɛnkyɛ, na nipadua no afã ahorow nso aba. Ebi te sɛ nipadua no fã a ɛma ɔhome, ɛma odidi, ɛma mogya di aforosian wɔ ne mu, ne nea ɛkeka ho. Afei ne nyinaa fi ase yɛ adwuma. Abosome nkron pɛ mu no, nkwaboaa baako no nyin bɛyɛ abofra ketewa. Nkwammoaa ɔpepepem pii na ɛka bom yɛ saa abofra yi. Adebɔ mu nyansa yi, sɛ nnipa pii dwen ho a, ɛma wɔne Bible kyerɛwfo yi yɛ adwene. Ɔkaa sɛ: “Mɛkamfo wo efisɛ sɛnea woyɛɛ me no yɛ hu na ɛyɛ nwonwa.”—Dwom 139:14.\nSɛn na Onyankopɔn nyansa boa yɛn? Ɔbɔadeɛ no nim nea yehia na ama yɛn ani agye. Esiane sɛ ɔwɔ nimdeɛ pii na otumi hu ade kɔ akyiri nti, wama yɛn afotu a nyansa wom wɔ n’Asɛm Bible mu. Ebi ne sɛ, Bible tu yɛn fo sɛ: ‘Monkɔ so mfa mfirifiri mo ho korakora.’ (Kolosefo 3:13) Saa afotu yi, nyansa wom anaa? Yiw. Adɔkotafo kyerɛ sɛ, sɛ yɛde bɔne kyɛ a, ebetumi ama yɛn nna ayɛ yɛn dɛ, na ebetumi ama yɛakwati mogya mmoroso. Afei nso, ebetumi ama yɛn adwinnwen so atew, na yɛade yɛn ho afi nyarewa ahorow bi ho. Onyankopɔn te sɛ adamfo bi a onim nyansa na odwen yɛn ho. Daa ɔma yɛn afotu a mfaso wɔ so. (2 Timoteo 3:16, 17) Wunya adamfo a ɔte saa a, anka wompɛ?\nONYANKOPƆN BU ATƐNTRENEE\n“Yehowa dɔ atɛntrenee.”—DWOM 37:28.\nBere nyinaa Onyankopɔn yɛ nea ɛteɛ. “Ɛmpare nokware Nyankopɔn sɛ ɔbɛyɛ bɔne, ne ade nyinaa so Tumfoɔ sɛ ɔbɛyɛ nea ɛnteɛ!” (Hiob 34:10) N’atemmu nyinaa teɛ. Saa na odwontofo no kae bere a na ɔne Yehowa rekasa no. Ɔkaa sɛ: “Teeyɛ mu na wubebu aman atɛn.” (Dwom 67:4) Esiane sɛ ‘Yehowa hwɛ komam’ nti, obi a ɔyɛ nyaatwom ntumi nnaadaa no. Mmom no, bere nyinaa Onyankopɔn tumi hu nokwasɛm a ɛwɔ asɛm biara mu, na obu atɛntrenee. (1 Samuel 16:7) Bio nso, ntɛnkyea ne nsisi a ɛrekɔ so wɔ asase so nyinaa, Onyankopɔn nim. Wahyɛ bɔ sɛ ɛrenkyɛ ‘obetwa abɔnefo afi asase so.’—Mmebusɛm 2:22.\nNanso Onyankopɔn nyɛ ɔtemmufo a ne tirim yɛ den a nea ɔpɛ ara ne sɛ ɔbɛtwe abɔnefo aso. Bere biara a ɛfata no, ɔda mmɔborɔhunu adi. Bible ka sɛ: “Yehowa yɛ mmɔborɔhunufo ne ɔdomfo.” Abɔnefo mpo, sɛ wofi wɔn komam sakra a, ohu wɔn mmɔbɔ. Wohwɛ a, ɛnyɛ wei pa ara na yɛfrɛ no atɛntrenee?—Dwom 103:8; 2 Petro 3:9.\nSɛn na Onyankopɔn atɛntrenee boa yɛn? Ɔsomafo Petro kaa sɛ: “Onyankopɔn nhwɛ nnipa anim, na mmom ɔman biara mu no, onipa a osuro no na ɔyɛ adetrenee no, ogye no tom.” (Asomafo Nnwuma 10:34, 35) Nea enti a Onyankopɔn atɛntrenee boa yɛn ne sɛ, ɔnyɛ nyiyim na ɔnhwɛ nnipa anim. Ɛmfa ho abusua a yefi mu, ɔman a yefi mu, sukuu a yɛakɔ anaa yɛn dibea no, obetumi agye yɛn atom na yɛayɛ n’asomfo.\nOnyankopɔn nyɛ nyiyim, enti ɛmfa ho abusua a yefi mu anaa yɛn dibea no, yebetumi anya ne nhyira\nEsiane sɛ Onyankopɔn pɛ sɛ yɛte n’atɛntrenee ase na yenya so mfaso nti, wama yɛn ahonim. Bible ka ahonim no ho asɛm sɛ ɛyɛ mmara a ‘wɔakyerɛw agu yɛn komam,’ na sɛ yɛyɛ papa anaa bɔne a, ɛno na ‘edi ho adanse.’ (Romafo 2:15) Sɛn na yenya so mfaso? Sɛ yɛtete yɛn ahonim yiye a, ebetumi aboa yɛn ama yɛatwe yɛn ho afi biribiara a ebetumi apira yɛn anaa nneyɛe bɔne ho. Na sɛ yɛyɛ bɔne a, ebetumi aka yɛn ama yɛanu yɛn ho na yɛateɛ yɛn akwan. Anokwa, sɛ yɛte Onyankopɔn atɛntrenee ase a, ɛbɛboa yɛn ama yɛabɛn no!\nONYANKOPƆN NE DƆ\n“Onyankopɔn ne dɔ.”—1 YOHANE 4:8.\nOnyankopɔn da tumi, nyansa ne atɛntrenee adi, nanso Bible nka sɛ Onyankopɔn ne tumi, nyansa, anaa atɛntrenee. Ɛka sɛ Onyankopɔn ne dɔ. Adɛn ntia? Efisɛ yebetumi aka pa ara sɛ tumi a Onyankopɔn wɔ no na ɔde yɛ ne nnwuma. N’atɛntrenee ne ne nyansa na ɛkyerɛ sɛnea ɔyɛ n’ade. Nanso, Yehowa dɔ de, ɛno na ɛkanyan no ma ɔyɛ biribiara.\nƐwom sɛ na Yehowa nhia hwee de, nanso ne dɔ na ɛkanyan no ma ɔbɔɔ nnipa ne abɔfo wɔ ɔsoro ne asase so sɛnea ɛbɛyɛ a ɔbɛhwɛ wɔn so na wɔanya ne dɔ so mfaso. Oyii ne yam siesiee asase no kama de maa nnipa a ɔbɔɔ wɔn no sɛ wɔntena so. Na ɔda so ara da ne dɔ adi kyerɛ nnipa efisɛ “ɔma n’awia pue nnipa bɔne ne nnipa papa so na ɔma osu tɔ gu treneefo ne abɔnefo so.”—Mateo 5:45.\nAfei nso, “Yehowa wɔ ayamhyehye ne mmɔborɔhunu.” (Yakobo 5:11) Ɔda ɔdɔ adi kyerɛ wɔn a wofi wɔn komam hwehwɛ n’akyi kwan na wɔpɛ sɛ wɔbɛn no no. Onyankopɔn ani kũ nnipa a wɔte saa no mu biara ho. Nokwasɛm ni, ‘odwen wo ho.’—1 Petro 5:7.\nSɛn na Onyankopɔn dɔ boa yɛn? Sɛ owia rekɔtɔ a, ɛyɛ yɛn fɛ. Sɛ yɛte sɛ abofra bi reserew a, yɛn ani gye. Sɛ yɛn ho nnipa bi da ɔdɔ adi kyerɛ yɛn a, ɛma yɛn koma tɔ yɛn yam pa ara. Ɛnyɛ saa nneɛma yi na ɛma yɛtena nkwa mu de, nanso ɛma yɛn ani gye kɛse.\nAde foforo a Onyankopɔn yɛ de kyerɛ sɛ ɔdɔ yɛn ne sɛ, ɔma yɛbɔ no mpae. Bible ka kyerɛ yɛn sɛ: “Munnnwinnwen biribiara nnhaw mo ho, na mmom momfa mpaebɔ ne nkotɔsrɛ ne aseda so mfa mo adesrɛ nto Onyankopɔn anim ade nyinaa mu.” Onyankopɔn te sɛ agya bi a ɔdɔ yɛn, enti nneɛma a ɛhaw yɛn nyinaa, ɔpɛ sɛ yɛhwehwɛ mmoa fi ne hɔ. Esiane sɛ Yehowa dɔ yɛn pa ara nti, sɛ yɛhwehwɛ ne mmoa a, wahyɛ bɔ sɛ ɔde nea Bible aka yi bɛma yɛn: “Onyankopɔn asomdwoe a ɛboro adwene nyinaa so.”—Filipifo 4:6, 7.\nYɛaka Onyankopɔn su atitiriw nnan no ho asɛm. Ɛno ne ne tumi, ne nyansa, n’atɛntrenee ne ne dɔ. Wei aboa wo ama woahu sɛnea Onyankopɔn te anaa? Nea ɛbɛyɛ na woahu pii afa Onyankopɔn ho no, yɛhyɛ wo nkuran sɛ toa so sua nea wayɛ ne nea ɔbɛyɛ daakye ho ade, na ɛbɛboa wo.\nONYANKOPƆN SUBAN TE SƐN? Obiara nni hɔ a ɔwɔ tumi ne nyansa na obu atɛntrenee sen Yehowa. Nanso ne su a yɛn ani gye ho pa ara ne ne dɔ\nWɔbɔe Anaa? Sɛnea Wubenya Onyankopɔn Mu Gyidi Onyankopɔn Mu Gyidi Onyankopɔn Bible Nsɛmmisa Ho Mmuae\nNneɛma Bɛn Na Onyankopɔn Ayɛ?\nSɛ wuhu nneɛma a Onyankopɔn ayɛ a ɛbɛma yɛanya asetena pa daakye a, ebia ɛbɛyɛ wo nwonwa.\nOnyankopɔn Te Wo Ase Anaa?\nSɛnea Onyankopɔn nim yɛn yiye na ɔte yɛn awosu ase wɔ ɔkwan soronko so no, ɛma yenya awerɛhyem sɛ biribiara mu no, ɔte yɛn ase.\nOnyankopɔn Din De Sɛn?\nDɛn Na Onyankopɔn Abɔ Ne Tirim Sɛ Ɔbɛyɛ?\nWuhu Onyankopɔn Yiye a, Mfaso Bɛn Na Wubenya?\nWubetumi Abɛn Onyankopɔn\nText Baabi a wubetumi atwe nneɛma akenkan ƆWƐN-ABAN No. 1 2019 | Hena Ne Onyankopɔn?\nAudio Baabi a wubetumi atwe nneɛma abɔ atie ƆWƐN-ABAN No. 1 2019 | Hena Ne Onyankopɔn?\nNo. 1 2019 | Hena Ne Onyankopɔn?\nƆWƐN-ABAN No. 1 2019 | Hena Ne Onyankopɔn?\nDɛn na Bible Aka Afa Atɛntrenee Ho?


Yohane Adiyisɛm 16 - Nkwa Asem (NA-TWI) | Biblica\nYohane Adiyisɛm 16 - Nkwa Asem (NA-TWI)\nYohane Adiyisɛm 16\n1Afei metee nne bi sɛ ɛrekasa fi asɔredan mu hɔ kyerɛ abɔfo no se, “Kɔ na kohwie Onyankopɔn abufuw ason a ɛwɔ nkuruwa ason mu no gu asase so.”\n2 Ɔbɔfo a odi kan no kohwiee ne kuruwa no mu guu asase so. Akuru a ɛyɛ hu na ɛyɛ yaw tutuu wɔn a wɔde aboa no ahyɛ wɔn ho agyirae no ne wɔn a wɔsom ne sɛso ohoni no nso.\n3 Ɔbɔfo a ɔto so abien no hwiee ne kuruwa no mu guu ɛpo mu. Nsu no danee te sɛ owufo mogya, na abɔde biara a nkwa wɔ mu wɔ po no mu no wui.\n4 Ɔbɔfo a ɔto so abiɛsa no hwiee ne kuruwa no mu guu nsuti mu maa ne nyinaa danee mogya. 5 Metee sɛ ɔbɔfo a ɔhwɛ nsu so no ka se, “O Ɔkronkronni a wowɔ hɔ na wowɔ ha dedaw, w’atɛn a wubui no yɛ atɛntrenee. 6 Wohwiee Onyankopɔn nkurɔfo ne adiyifo mogya gui, enti woama wɔn mogya sɛ wɔnnom. Nea ɛfata wɔn na wɔrenya no.”\n7 Afei metee nne bi wɔ afɔremuka no so se, “Awurade, Otumfoɔ Nyankopɔn! Atɛn a wubu nyinaa yɛ atɛntrenee!”\n8 Ɔbɔfo a ɔto so anan no hwiee ne kuruwa no mu guu owia so na wɔmaa no tumi sɛ ɔmfa ne hyew yawyaw no nhye nnipa. 9 Ɔhyew yawyaw no hyee nnipa ma wɔdomee Onyankopɔn a ɔwɔ saa ɔhaw yi nyinaa so tumi no din. Nanso wɔannu wɔn ho ankamfo ne kɛseyɛ.\n10 Afei ɔbɔfo a ɔto so anum no hwiee ne kuruwa no mu de guu aboa no ahengua no so. Esum duruu aboa no ahemman mu, na esiane yaw nti, nnipa wee wɔn tɛkrɛma, 11 na esiane saa yaw no ne akuru a etutuu wɔn no nti, wɔdomee ɔsoro Nyankopɔn. Nanso wɔantwe wɔn ho amfi wɔn bɔne ho.\n12 Ɔbɔfo a ɔto so asia no hwiee ne kuruwa no mu guu asubɔnten Eufrate mu. Asu no yoyowee na ɛdan ɔkwan maa ahene a wofi apuei. 13 Afei mihuu ahohommɔne abiɛsa bi a na wɔte sɛ mponkyerɛne a na wofifi ɔwɔ no ne aboa no ne atoro odiyifo no anom. 14 Wɔyɛ ahohommɔne a wɔyɛ anwonwade. Saa ahohom abiɛsa yi kɔ ahene a wɔwɔ asase so nyinaa nkyɛn kɔka wɔn nyinaa boa ano ma Otumfoɔ Nyankopɔn ɔko da kɛse no.\n15 “Muntie! Mereba te sɛ ɔkorɔmfo. Nhyira ne nea ɔwɛn na ɔhwɛ ne ntade so sɛnea ɔrennantew adagyaw, ngu ne ho anim ase wɔ baguam!”\n16 Ahonhom no boaa ahene no ano wɔ baabi a Hebri kasa mu wɔfrɛ hɔ Harmagedon.\n17 Afei ɔbɔfo a ɔto so ason no hwiee ne kuruwa no mu guu mframa mu. Nne dennen bi fi ahengua a ɛwɔ asɔredan no mu no kae se, “Wɔawie.” 18 Na anyinam tetew maa aprannaa paepaee, ɛnna asasewosow dennen bi bae. Efi sɛ wɔbɔɔ onipa, asasewosow biara maa saa da. Eyi ne asasewosow nyinaa mu nea ano yɛ den pa ara. 19 Kurow kɛse no mu paee abiɛsa, na aman nyinaa nkurow akɛse sɛesɛee. Onyankopɔn kaee Babilon kɛse no ma ɔnom nsa, nsa a ɛyɛ n’abufuw a ano yɛ den no, fi ne kuruwa ano. 20 Nsupɔw ne mmepɔw nyinaa yerae. 21 Amparuwbo a biara mu duru yɛ nkaribo ɔha no tɔ fi soro guu nnipa so. Na esiane amparuwbo no haw a na ɛyɛ hu no nti, nnipa domee Onyankopɔn.\nNA-TWI : Yohane Adiyisɛm 16


Mmusua bi wɔ hɔ a, awofo hwɛ sɛ wɔbɛma mmofra no aboa efie nnwuma. Na mmofra no nso yɛ nnwuma no a, wonnwiinwii. Mmusua foforo bi mu deɛ, awofo no mma mmofra no mmoa efie nnwuma ahe biara. Na mmofra no nso, ɛyɛ wɔn dɛ, enti wɔnhaw wɔn ho pii sɛ wɔbɛyɛ efie nnwuma.\nWɔn a wɔyɛ nhwehwɛmu no ahu sɛ saa suban yi rekɔ so wɔ aburokyiri aman pii so. Aman a ɛte saa mu no, wɔsom mmofra sen sɛ mmofra mmom bɛsom afoforo. Ɔwofo bi a ne din de Steven kaa sɛ: “Ɛnnɛ, wɔagyae mmofra ama wodi video so agorɔ, wokyinkyin Intanɛt so, na wɔhwɛ TV. Wɔmma wɔnyɛ nnwuma ahe biara wɔ fie.”\nWudwen ho sɛn? Enti ɛyɛ ampa sɛ, sɛ mmofra yɛ efie nnwuma a ɛboa ma nneɛma kɔ so yiye wɔ fie hɔ? Ɛsan ma wɔn adwenem bue anaa?\nƐyɛ awofo binom den sɛ wɔbɛma wɔn mma ayɛ efie nnwuma, titiriw nnawɔtwe a wohu sɛ homework ne sukuu nnwuma foforo pii gu wɔn mma no so no. Nanso yɛnhwɛ mfaso a ɛwɔ efie nnwuma so.\nEfie nnwuma ma mmofra adwenem bue. Mmofra a wɔyɛ efie nnwuma no taa bɔ mmɔden wɔ sukuu adesua mu. Wei nyɛ nwonwa efisɛ mmofra yɛ efie nnwuma a, ɛma wonya ahotoso, wotumi hyɛ wɔn ho so, na wonya akokoduru nso. Saa suban ahorow yi boa mmofra ma wotumi sua ade yiye.\nEfie nnwuma boa mmofra ma sɛ wonyin a, wotumi som afoforo. Ebinom ahyɛ no nsow sɛ, mmofra a wɔn awofo hwɛ ma wɔyɛ fie nnwuma no, sɛ wonyin a, wɔtaa yɛ nnwuma de boa ɔmanfo. Wei nyɛ nwonwa koraa efisɛ sɛ mmofra yɛ efie nnwuma a, esiesie wɔn ma wɔyɛ nneɛma a ɛbɛboa afoforo ansa na wɔadwene wɔn deɛ ho. Nanso Steven a yɛadi kan afa n’asɛm aka no kaa sɛ: “Sɛ wɔamma mmofra anyɛ efie nnwuma biara a, ɛma wonya adwene sɛ afoforo mmom na ɛsɛ sɛ ɛsom wɔn. Enti bere a wobenyin no na wonni adwumaden ho adwempa. Afei nso, wonhu nea enti a ɛsɛ sɛ wɔhaw wɔn ho di wɔn asɛde ho dwuma.”\nEfie nnwuma de baakoyɛ ba abusua mu. Sɛ mmofra yɛ efie nnwuma a, ɛma wohu sɛ wɔn ho hia wɔ abusua no mu. Afei nso, ɛma wohu sɛ wɔwɔ asɛde wɔ abusua no mu. Sɛ awofo ma sukuu nnwuma foforo a wɔn mma bɛyɛ ho hia wɔn kɛse sen sɛ wɔbɛma wɔayɛ efie nnwuma a, ɛremma mmofra no nhu nea yɛaka ho asɛm yi. Wo deɛ, bisa wo ho sɛ, ‘Sɛ me mma de wɔn ho bɔ sukuu bɔɔlbɔ kuw na wɔne abusua no ammom anyɛ ade a, mfaso bɛn na wobenya?’\nFa hyɛ abofra no ase ntɛm. Ebinom ka sɛ, sɛ mmofra di mfe mmiɛnsa a, ɛsɛ sɛ awofo ma wofi ase yɛ fie nnwuma. Nnipa bi nso ka sɛ, sɛ wodi mfe mmienu anaa nea ennu saa mpo a, wobetumi ama wɔayɛ efie nnwuma. Asɛm no ara ne sɛ, mmofra nkumaa ani gye ho paa sɛ wɔne wɔn awofo bɛbom ayɛ ade na wɔasuasua wɔn.—Bible mu asɛm: Mmebusɛm 22:6.\nHwɛ wo ba no mfe a wadi na ma no adwuma a obetumi ayɛ. Nhwɛso bi ni. Abofra a wadi mfe mmiɛnsa betumi asesaw abaduaba (toy) a ɔde di agorɔ agu yiye. Nsu anaa biribi hwie gu fam a, obetumi apopa. Afei obetumi ayiyi ntade a wɔrebesi mu, ayi fitaa agu baabi na wayi kɔla a aka nso agu nkyɛn. Mmofra a wɔn ani afi kakra nso betumi aprapra, ahohoro kar ho, anaa wɔanoa aduan mpo. Ma wo ba no adwuma a obetumi ayɛ. Sɛ woma wo ba yɛ efie nnwuma a, anigye ne ahokeka a ɔde bɛyɛ no, ebetumi ayɛ wo nwonwa mpo.\nMa efie nnwuma a wo ba bɛyɛ ho nhia wo kɛse. Sɛ da biara, homework pii gu wo ba so a, ebetumi ayɛ den sɛ wobɛma efie nnwuma a ɔbɛyɛ no ho ahia wo kɛse. Nanso nhoma bi ka sɛ, sɛ woamma wo mma anyɛ efie nnwuma esiane sɛ wopɛ sɛ wɔbɔ mmɔden wɔ sukuu adesua mu nti a, “na woamfa nneɛma a ɛho hia paa no anni kan.” (The Price of Privilege) Sɛnea yɛadi kan aka no, sɛ mmofra boa ma wɔyɛ efie nnwuma a, ɛma wotumi sua ade yiye wɔ sukuu. Na efie nnwuma a wɔyɛ no siesie wɔn na sɛ daakye wonya wɔn ankasa abusua a, adi aboa wɔn.—Bible mu asɛm: Filipifo 1:10.\nMa nea enti a woma wo ba yɛ efie nnwuma no ho nhia wo nkyɛn sɛnea ɔbɛyɛ adwuma no. Sɛ woma wo ba adwuma a, ebia ɔrenwie no ntɛm sɛnea anka wopɛ no. Ebia wubehu nso sɛ wo ba no ntumi nyɛ adwuma no yiye. Sɛ ɛba saa a, nnye adwuma no nyɛ. Ɛnyɛ wo botae ne sɛ wo ba no bɛyɛ adwuma no pɛpɛɛpɛ sɛnea anka ɔpanyin bɛyɛ. Mmom no, wo botae ne sɛ wobɛboa wo ba no ama wahu nea ɛsɛ sɛ ɔyɛ ne anigye a ɛwɔ adwumayɛ mu.—Bible mu asɛm: Ɔsɛnkafo 3:22.\nFa w’adwene si sɛnea ɛbɛboa wo ba no daakye so. Ebinom ka sɛ, sɛ wo mma yɛ efie nnwuma na wutua wɔn ka a, ɛma wohu sɛnea wobedi wɔn asɛde ho dwuma. Afoforo nso ka sɛ, ɛma mmofra no de wɔn adwene si nea wobenya afi abusua no hɔ so sen sɛ wɔde wɔn adwene besi nea wɔbɛyɛ de aboa abusua no so. Wɔbɔ kɔkɔ nso sɛ, sɛ awofo tua abofra bi ka wɔ efie nnwuma a ɔyɛ ho a, ɛda a sika wɔ abofra no ho no, ɔrenyɛ efie nnwuma no. Sɛ ɛba saa a, abofra no rennya mfaso a ɛsɛ sɛ onya wɔ efie nnwuma a ɔyɛ no so. Dɛn na yebetumi asua afi saa asɛm yi mu? Ne papa mu no, sɛ woma wo ba sika bi a, ɛnsɛ sɛ woma no te nka sɛ adwuma bi a ɔyɛɛ wɔ fie nti na wode maa no.\n“Tete abofra wɔ ɔkwan a ɛfata so; sɛ onyin a, ɔremfi ho.”—Mmebusɛm 22:6.\n‘Mompɛɛpɛɛ mu nhu nneɛma a ehia koraa no.’—Filipifo 1:10.\n“Adepa biara nni hɔ sɛ onipa begye n’ani n’adwuma ho.”—Ɔsɛnkafo 3:22.\n“Woyɛ efie nnwuma a, ɛma wote nka sɛ woreboa w’abusua no. Ɛda a yɛn abusua bɛbom ayɛ efie nnwuma wɔ ebia efie no abɔnten anaa efie no mu no, ɛma ɔdɔ ne baakoyɛ ba yɛn abusua no mu. Obiara yɛ adwuma no bi, na ɛma yɛn bo tɔ yɛn yam.”—Steven.\n“Bere a yɛn mma mmaa no yɛ mmofra koraa no, yɛma wɔyɛɛ efie nnwuma, enti wonyinii no, wɔn ankasa tumi yɛ wɔn biribiara. Yɛbɔɔ mmɔden sɛ yɛbɛma wɔahu sɛ abusua no yɛ kuw baako na ɛsɛ sɛ yɛbom yɛ ade. Yɛn a yɛyɛ awofo no, esiane sɛ yenyaa adwempa wɔ efie nnwuma ho nti, ɛboaa yɛn mma mmaa no maa wɔn nso yɛɛ saa ara.”—Stephanie.


2 Samuel 9 KJV – 2 Samuel 9 AKCB | Biblica\n2 Samuel 9 KJV – 2 Samuel 9 AKCB\nDawid Yɛ Mefiboset Adɔe\n1Da bi, Dawid pɛɛ sɛ obehu sɛ obi aka wɔ Saulo fi ana. Efisɛ na wahyɛ Yonatan bɔ sɛ ɔbɛyɛ wɔn adɔe.\n2Ɔfrɛɛ ɔbarima bi a wɔfrɛ no Siba a na anka ɔfra Saulo asomfo mu. Na ɔhene bisaa no se, “Wo na wɔfrɛ wo Siba no ana?”\nObuaa no se, “Yiw, me ne Siba no.”\n3Ɔhene no bisaa no se, “Obi aka wɔ Saulo fi ana? Sɛ ɛte saa a mepɛ sɛ mɛyɛ wɔn adɔe a efi Onyankopɔn wɔ ɔkwan biara a metumi so.”\nSiba buaa ɔhene se, “Yonatan babarima obubuafo bi da so wɔ hɔ.”\n4Ɔhene bisae se, “Ɔwɔ he?”\nSiba buae se, “Ɔwɔ Amiel babarima Makir fi wɔ Lo-debar.”\n5Na ɔhene Dawid ma wɔkɔfaa no fii Amiel babarima Makir fi wɔ Lo-debar, de no brɛɛ no.\n6Ne din de Mefiboset, a ɔyɛ Yonatan babarima ne Saulo nena. Ɔbaa Dawid anim no, ɔde ahopopo kotow no, kae se, “Meyɛ wo somfo.”\n7Dawid ka kyerɛɛ no se, “Nsuro, na nea ɛbɛyɛ biara no, esiane wʼagya Yonatan nti, mɛyɛ wo adɔe. Nsase a na ɛyɛ wo nena Saulo agyapade no nyinaa, mɛsan de ama wo, na woadidi me didipon so daa daa.”\n8Mefiboset bɔɔ ne mu ase kae se, “Hena ne me, ɔkraman funu a ɛsɛ sɛ wɔyɛ me saa adɔe yi?”\n9Ɔhene frɛɛ ne somfo Siba, ka kyerɛɛ no se, “Mede biribiara a na ɛyɛ Saulo ne ne fifo agyapade no nyinaa ama wo wura Saulo nenabarima no. 10Wo ne wo mmabarima ne mo asomfo na mobɛdɔw asase no, ayɛ so mfuw ama no, na wanya aduan ama ne fifo. Na Mefiboset de, ɔne me bɛtena mʼahemfi ha.”\nNa Siba a na ɔwɔ mmabarima dunum ne asomfo aduonu no buae se, 11“Me wura pa, asɛm a woaka akyerɛ me no nyinaa, medi so.” Na efi saa bere no, Mefiboset ne Dawid didii daa te sɛnea ɔyɛ nʼasen mu ba.\n12Na Mefiboset wɔ ɔba abarimaa bi a ne din de Mika. Na efi saa bere no, Siba fifo nyinaa bɛyɛɛ Mefiboset asomfo. 13Na Mefiboset a ɔyɛ obubuafo no tu kɔɔ Yerusalem kɔtenaa ahemfi hɔ.\nAKCB : 2 Samuel 9


창세기 4 KLB – 1 Mose 4 ASCB | Biblica\n창세기 4 KLB – 1 Mose 4 ASCB\n1Afei, Adam de ne ho kaa ne yere Hawa ma ɔnyinsɛne woo abarimaa a wɔfrɛ no Kain. Na ɔkaa sɛ, Awurade adaworoma, mawo ɔbabarima. 2Akyire no, ɔsane woo nʼakyiri ɔbabarima too no edin Habel.\nNa Habel bɛyɛɛ odwanhwɛfoɔ, ɛnna Kain nso bɛyɛɛ okuafoɔ. 3Nna bi akyiri, Kain de nʼafuom nnɔbaeɛ bi kɔbɔɔ Awurade afɔdeɛ. 4Habel nso de ne nyɛmmoa no mu mmakan a wɔadɔre sradeɛ kɔbɔɔ Onyankopɔn afɔdeɛ. Awurade ani sɔɔ Habel afɔrebɔdeɛ no. 5Nanso Kain afɔrebɔdeɛ no deɛ, nʼani ansɔ. Asɛm no anyɛ Kain dɛ, na ne bo fuiɛ.\n6Awurade bisaa Kain sɛ, “Adɛn enti na wo bo afuo? Adɛn enti na woamuna saa? 7Sɛ woyɛ ade pa a, wɔbɛgye wo atom. Sɛ wonyɛ ade pa deɛ a, ɛnneɛ, hwɛ yie. Ɛfiri sɛ, bɔne retwɛn ako atia wo, asɛe wo, nanso ɛsɛ sɛ wodi ne so.”\n8Ɛda bi Kain ka kyerɛɛ ne nua Habel sɛ, “Ma yɛnkɔ afuom.” Ɛberɛ a wɔwɔ afuom hɔ no, Kain to hyɛɛ ne nua Habel so, kumm no.\n9Awurade bisaa Kain sɛ, “Wo nua Habel wɔ he?”\nKain buaa sɛ, “Mennim. Mɛyɛ dɛn mahunu? Me na mehwɛ me nua no so anaa?”\n10Awurade bisaa Kain sɛ, “Ɛdeɛn na woayɛ yi? Tie! Wo nua mogya su firi asase so frɛ me. 11Seesei, wɔadome wo, apamo wo afiri asase a ɛbuee nʼano gyee wo nua mogya firii wo nsam no so. 12Sɛ woyɛ asase no so adwuma sɛ ɛdeɛn ara a, worennya nnɔbaeɛ biara mfiri so. Wobɛyɛ ɔkobɔfoɔ, akyinkyin asase so.”\n13Kain kaa sɛ, “Awurade mʼasotweɛ boro me so. 14Ɛnnɛ, woapam me afiri asase so ne wʼanim. Mɛyɛ ɔkobɔfoɔ akyinkyin asase so na obiara a ɔbɛnya me no bɛkum me.”\n15Nanso, Awurade ka kyerɛɛ no sɛ, “Ɛnte saa koraa! Obiara a ɔbɛkum Kain no bɛnya Kain asotwe no mprɛnson.” Afei, Awurade hyɛɛ Kain agyiraeɛ bi sɛdeɛ ɛbɛyɛ a, obiara a ɔbɛhyia no no renkum no. 16Enti, Kain dwane firii Awurade anim, kɔtenaa Nod asase so wɔ Eden apueeɛ fam.\n17Kain de ne ho kaa ne yere na ɔnyinsɛnee, woo ɔbabarima, too no edin Henok. Saa ɛberɛ no, Kain kyekyeree kuro bi de too ne ba Henok. 18Henok woo Irad. Irad woo Mehuyael. Mehuyael woo Metusael. Metusael woo Lamek.\n19Lamek waree mmaa baanu a wɔn din de Ada ne Sila. 20Ada woo Yabal a nʼasefoɔ yɛ wɔn a wɔte ntomadan mu yɛn mmoa. 21Na Yabal nuabarima din de Yubal a nʼasefoɔ yɛ mmɛnhyɛnfoɔ ne asankubɔfoɔ. 22Sila woo ɔbabarima a wɔfrɛ no Tubal-Kain. Na ɔyɛ kɔbere dwumfoɔ ne nnadeɛ ahodoɔ nyinaa atomfoɔ agya. Na Tubal-Kain wɔ nuabaa bi a ne din de Naama.\n23Ɛda bi Lamek ka kyerɛɛ ne yerenom Ada ne Sila sɛ,\n“Montie me, me yerenom\nmakum aberanteɛ bi a,\nɔto hyɛɛ me so, piraa me.\n24Sɛ Kain so aweretɔ bɛyɛ mprɛnson a,\nɛnneɛ, me Lamek, deɛ ɔbɛkum me no, nʼasotwe bɛyɛ mpɛn aduɔson nson.”\n25Akyire yi, Adam de ne ho kaa ne yere Hawa. Na ɔwoo ɔbabarima bio. Na wɔtoo no edin Set kaa sɛ, “Onyankopɔn ama me ɔba foforɔ asi Habel a Kain kumm no no ananmu.” 26Set nso woo ɔbabarima na ɔtoo no edin Enos.\nSaa ɛberɛ no mu na nnipa hyɛɛ aseɛ bɔɔ Awurade edin.\nASCB : 1 Mose 4